SL

|| EVROPSKA KOMISIJA

Bruselj, 27.10.2010

COM(2010) 623 konč. ZVEZEK II

PRILOGE k SPOROČILU KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Delovni program Komisije za leto 2011

Priloga I: Strateške pobude, predvidene za sprejetje leta 2011

|| Naslov || Vrsta pobude || Opis obsega ciljev || Predvideni datum sprejetja

Ponovna vzpostavitev rasti za nova delovna mesta: pospešeno uresničevanje ciljev strategije Evropa 2020

Krepitev gospodarskega upravljanja in uvedba evropskega semestra usklajevanja gospodarskih politik

1 || Letni pregled rasti || nezakonodajna pobuda || V okviru ukrepov na podlagi sporočila Komisije o strategiji Evropa 2020 bo Komisija predstavila letni pregled rasti, skupaj s sporočilom, ki bo glavno izhodišče za razprave na spomladanskem zasedanju Evropskega sveta. Pregled bo vključeval oceno stanja s poročilom o doseženem napredku in v prihodnost usmerjen del s predlogom horizontalnih strateških smernic za politike po državah članicah. || 1. četrtletje 2011

2 || Krepitev gospodarskega upravljanja – nadaljnji ukrepi || zakonodajna pobuda || Ukrep na podlagi predlogov Komisije z dne 29. septembra 2010 za krepitev evropskega fiskalnega okvira in razširitev makroekonomskega nadzora na preprečevanje negativnih makroekonomskih neravnovesij. || 1. četrtletje 2011

Finančna ureditev: dokončanje reforme

3 || Sprememba Uredbe o bonitetnih agencijah || zakonodajna pobuda || Zmanjšanje prevelikega zanašanja finančnih institucij, vlagateljev, posojilojemalcev in javnih organov na bonitetne ocene, odprava pomanjkanja konkurence na področju bonitetnih agencij, proučitev ustreznosti modela „izdajatelj plača“ ter upoštevanje posebnosti ocenjevanja državnih dolgov. || 2. četrtletje 2011

4 || Zakonodajna pobuda o okviru za krizno upravljanje in reševanje bank || zakonodajna pobuda || Spodbujanje sodelovanja in usklajevanja med pristojnimi organi, zagotovitev doslednega kompleta orodij tem organom ter uvedba vnaprejšnjih skladov za reševanje bank. || 2. četrtletje 2011

5 || Sprememba Direktive o kapitalskih zahtevah (CRD IV) – preneseno iz leta 2010 || zakonodajna pobuda || Splošni cilj: še bolj povečati odzivnost ureditvenega okvira na tržne razmere, torej s krepitvijo finančne stabilnosti, zaščito interesov upnikov in davkoplačevalcev, splošnim uveljavljanjem enakih konkurenčnih pogojev za vse ter hkratnim zagotavljanjem mednarodne konkurenčnosti bančnega sektorja EU in z nadaljnjim spodbujanjem povezovanja notranjega trga uveljaviti enake konkurenčne pogoje za vse v EU. || 2. četrtletje 2011

6 || Revizija Direktive o zlorabi trga – preneseno iz leta 2010 || zakonodajna pobuda || S to pobudo naj bi (i) razširili prepoved tržne manipulacije in trgovanja z notranjimi informacijami na nove trge/instrumente, (ii) povečali odvračilni učinek Direktive o zlorabi trga z učinkovitejšim in doslednejšim izvrševanjem s strani pristojnih upravnih organov, zlasti glede sankcij, ter (iii) se približali uveljavitvi enotnega pravilnika s pojasnitvijo nekaterih določb, znižanjem števila možnosti in diskrecijskih pravic, kadar je to primerno, ter zmanjšanjem upravnih bremen, zlasti za MSP. || 1. četrtletje 2011

7 || Revizija Direktive o trgih finančnih instrumentov || zakonodajna pobuda || Okrepitev zaupanja vlagateljev ter uresničitev splošnega cilja vzpostavitve enakih konkurenčnih pogojev za zagotovitev učinkovitosti in preglednosti trgov. || 2. četrtletje 2011

8 || Direktiva o odgovornem dajanju in najemanju posojil || zakonodajna pobuda || Pomoč pri vzpostavitvi celovitega enotnega trga za hipotekarna posojila s krepitvijo zaupanja potrošnikov in ravni varstva potrošnikov, čezmejnega dajanja in najemanja posojil ter konkurence na tržišču; spodbujanje finančne stabilnosti po vsej EU z zagotavljanjem, da trgi hipotekarnih posojil ne delujejo tako, da bi to privedlo do prezadolženosti, neplačevanja in zasega premoženja. Ta pobuda naj bi bila predložena skupaj s sporočilom o najboljših hipotekarnih praksah, s katerimi naj bi se izognili zasegu premoženja, in priporočilom o finančnem vključevanju. || 1. četrtletje 2011

9 || Zakonodajni predlog o dostopu do osnovnih bančnih storitev || zakonodajna pobuda || Na splošno spodbujanje polne udeležbe vseh državljanov EU na notranjem trgu ter natančneje okrepitev dostopa do blaga in storitev na spletu. Posebni cilj te pobude je zagotoviti vsakemu državljanu ali rezidentu EU pravico do osnovnih bančnih storitev, vključno z minimalnimi zmogljivostmi za elektronsko plačevanje. || 1. četrtletje 2011

Pametna rast

10 || Sporočilo o bolj povezanem evropskem sistemu za standardizacijo in zakonodajni predlog o standardizaciji, ki bi med drugim zajemal sektor informacijskih in komunikacijskih tehnologij || nezakonodajna/ zakonodajna pobuda || S to pobudo naj bi pospešili in posodobili določanje standardov, da bi omogočili interoperabilnost in spodbujali inovativnost na hitro razvijajočih se svetovnih trgih. || 1. četrtletje 2011

11 || Sporočilo o posodobitvi visokošolskega izobraževanja || nezakonodajna pobuda || Namen te pobude je pregled obstoječih in predlaganje novih ciljev za prihodnost tega področja ukrepanja. To lahko vključuje možne predloge za sistem zagotavljanja preglednosti in ocenjevanja za visokošolske ustanove. || 3. četrtletje 2011

Trajnostna rast

12 || Časovni načrt za vzpostavitev nizkoogljičnega gospodarstva do leta 2050 || nezakonodajna pobuda || To sporočilo bo vključevalo analizo časovne premice za prehod EU na nizkoogljično gospodarstvo do leta 2050, vključno z mejniki za leto 2030, da bi EU zagotovili zanesljivo oskrbo z energijo ter spodbujali trajnostno rast in ustvarjanje delovnih mest, hkrati pa poskrbeli, da so predlagani ukrepi stroškovno najučinkovitejši in nimajo negativnih distribucijskih učinkov. Tako oblikovana vizija potrebnih strukturnih in tehnoloških sprememb bo prispevek k vodilni pobudi „Evropa, gospodarna z viri“ iz strategije Evropa 2020. || 1. četrtletje 2011

13 || Časovni načrt za energetiko do leta 2050 || nezakonodajna pobuda || Časovni načrt bo predstavil vrsto razvojnih možnosti za energetski sistem EU do leta 2050 za preoblikovanje v nizkoogljičen in z viri gospodaren sistem, ki bo omogočal boljšo oceno sedanjih odločitev in boljše razumevanje danes potrebnih strateško pomembnih odločitev (npr. načrtovanje infrastrukture). || 3. četrtletje 2011

14 || Časovni načrt za Evropo, gospodarno z viri || nezakonodajna pobuda || Časovni načrt bo v okviru vodilne pobude „Evropa, gospodarna z viri“, in sicer kot nadgradnja drugih predlogov iz te vodilne pobude in njihova dopolnitev, oblikoval skladen okvir politik in ukrepov na različnih področjih, potrebnih za prehod na gospodarstvo, gospodarno z viri. Namen te pobude je povečati produktivnost virov ter ločiti gospodarsko rast od rabe virov in rabo virov od njenega vpliva na okolje, okrepiti konkurenčnost ter izboljšati zanesljivost oskrbe in neodvisnost virov EU. || 2. četrtletje 2011

15 || Evropski načrt za energetsko učinkovitost do leta 2020 || nezakonodajna pobuda || V tem sporočilu bodo opredeljeni ključni ukrepi za celovito izkoriščenje stroškovno učinkovitih možnosti za 20-odstotni prihranek energije do leta 2020 po vseh sektorjih, vključno z gradbeništvom, komunalnimi storitvami, prometom in industrijo. Hkrati bo sporočilo vključevalo analizo izkušenj iz prvega akcijskega načrta za energetsko učinkovitost. || 1. četrtletje 2011

16 || Direktiva o energetski učinkovitosti in varčevanju z energijo || zakonodajna pobuda || Ta pobuda je nadgradnja evropskega načrta za energetsko učinkovitost. Direktiva bo zagotovila okrepljen okvir za politike držav članic za energetsko učinkovitost in varčevanje z energijo, ki bo vključeval cilje, vlogo nacionalnih akcijskih načrtov za energetsko učinkovitost, zgled, ki naj bi ga dajal javni sektor, financiranje ter obveščanje potrošnikov. Prav tako bo direktiva opredelila instrumente za razvoj trga energetskih storitev in vlogo energetskih podjetij pri spodbujanju varčevanja z energijo v celotni energetski dobavni verigi, vključno z dobavo končnim porabnikom. Določila bo okvirne pogoje za večjo učinkovitost proizvodnje, prenosa in distribucije, vključno z okrepljenimi ukrepi za spodbujanje soproizvodnje ter daljinskega ogrevanja in hlajenja. Nadomestila bo Direktivo 2006/32/ES o energetskih storitvah. || 3. četrtletje 2011

17 || Bela knjiga o prihodnosti prometa – preneseno iz leta 2010 || nezakonodajna pobuda || Ta bela knjiga bo začrtala prihodnost prometa do leta 2050, da bi ustvarili notranji trg za promet, inovativnost in sodobno infrastrukturo. V njej bo opredeljen splošni okvir za ukrepe v naslednjem desetletju na področju prometne infrastrukture, zakonodaje o notranjem trgu, dekarbonizacije prometa, tehnologije za upravljanje prometa in čista vozila ter uporabe poenotenja, tržnih instrumentov in spodbud. || 1. četrtletje 2011

Vključujoča rast

18 || Zakonodajna pobuda o napotitvi delavcev || zakonodajna pobuda || Splošni cilj te pobude je izboljšati izvajanje in izvrševanje Direktive 96/71/ES o napotitvi delavcev. Natančneje je njen namen zagotoviti dejansko spoštovanje pravic napotenih delavcev ter razjasniti obveznosti nacionalnih organov in podjetij. Poleg tega je njen namen okrepiti sodelovanje med nacionalnimi organi, izboljšati zagotavljanje informacij podjetjem in delavcem, zagotoviti učinkovito izvrševanje s sankcijami in popravnimi ukrepi ter preprečiti izogibanje veljavnim pravilom in njihovo zlorabo. || 4. četrtletje 2011

19 || Revizija Direktive o delovnem času (Direktiva 2003/88) – preneseno iz leta 2010 || zakonodajna pobuda || Cilj te pobude je prilagoditi navedeno direktivo novim razmeram, ki so nastale z razvojem delovnih vzorcev, in razjasniti izvajanje direktive, zlasti kar zadeva vprašanje dežuranja. Obseg revizije bo določen ob upoštevanju rezultatov posvetovanja s socialnimi partnerji. || 3. četrtletje 2011

20 || Revizija predpisov o državni pomoči za storitve splošnega gospodarskega pomena: – Okvira za državne pomoči v obliki nadomestila za javne storitve – Odločbe Komisije o uporabi člena 106(2) PDEU za državne pomoči v obliki nadomestila za javne storitve || nezakonodajna pobuda || Tako okviru kot odločbi se novembra 2011 izteče veljavnost. Cilj revizije bo oceniti sedanje določbe ter proučiti možnosti za prilagoditev in izboljšanje pravil. || 4. četrtletje 2011

21 || Bela knjiga o pokojninah || nezakonodajna pobuda || Hitro napredujoče staranje prebivalstva je za pokojninske sisteme kratkoročni in dolgoročni izziv. Če želi EU primerno podpirati in dopolnjevati prizadevanja držav članic za zagotovitev ustreznih in vzdržnih pokojnin za državljane, je treba celostno preurediti nepopolni in razdrobljeni evropski okvir usklajevanja in pravnega urejanja politik. Bela knjiga naj bi kot nadgradnja obsežnega posvetovanja, ki se je začelo z zeleno knjigo (7. julija 2010), obravnavala nekatera ali vsa opredeljena vprašanja. || 3. četrtletje 2011

Izkoriščanje možnosti za rast, ki jih ponuja enotni trg

22 || Zakonodajni predlog o kolektivnem upravljanju pravic || zakonodajna pobuda || Zagotovitev jasnega in trdnega okvira za čezmejne storitve, za katere je potreben prenos različnih avtorskih pravic. Zaradi večjega obsega čezmejnih storitev bodo imele stranke na razpolago širšo ponudbo. || 1. četrtletje

23 || Zakonodajni predlog o skupni konsolidirani davčni osnovi za pravne osebe || zakonodajna pobuda || S tem predlogom naj bi poenostavili davčna pravila, zmanjšali stroške usklajevanja in odstranili davčne ovire, s katerimi se podjetja trenutno srečujejo pri čezmejnem poslovanju. || 1. četrtletje 2011

24 || Sporočilo o prihodnji strategiji za DDV || nezakonodajna pobuda || Namen sporočila bo opredeliti ukrepe za zmanjšanje upravnih obremenitev, boj proti goljufiji ter posodobitev in poenostavitev trenutnega sistema. || 4. četrtletje 2011

25 || Ukrep na podlagi posvetovanja o kolektivnem pravnem sredstvu || nezakonodajna pobuda || Sporočilo naj bi predstavilo splošna načela za kolektivno pravno sredstvo in prihodnjo usmeritev te politike, in sicer na podlagi javnega posvetovanja, ki se je začelo leta 2010. || 4. četrtletje 2011

26 || Zakonodajni predlog o alternativnem reševanju sporov v EU || zakonodajna pobuda || Sheme alternativnega reševanja sporov lahko zagotovijo poceni, enostavno in hitro pravno sredstvo za potrošnike. Lahko so ključno orodje za ohranjanje poslovnega ugleda ter odnosa s potrošniki in njihovega zaupanja. Vendar vse možnosti alternativnega reševanja sporov še niso izkoriščene: zaradi pomanjkanja shem v nekaterih sektorjih vseh potrošniških sporov ni mogoče reševati alternativno, ozaveščenost potrošnikov in podjetij o takem načinu reševanja sporov pa ostaja nizka. Spodbujanje alternativnega reševanja sporov bo izboljšalo raven zaupanja potrošnikov v čezmejno nakupovanje in delovanje notranjega trga. || 4. četrtletje 2011

27 || Sveženj o letališčih: (1) ocena in popis letaliških zmogljivosti, (2) revizija Uredbe o slotih, (3) revizija Direktive o zemeljski oskrbi, (4) revizija Direktive o letalskem hrupu || zakonodajna/ nezakonodajna pobuda || Krovno sporočilo bo obravnavalo trenutno stanje v letališki politiki. Priloženi mu bodo revidirani zakonodajni predlogi o zemeljski oskrbi, slotih in hrupu, skupaj z novim predlogom o oceni in popisu letaliških zmogljivosti. || 2. četrtletje 2011

Prizadevanja za koristi za državljane: svoboda, varnost in pravica

28 || Pravni instrument o evropskem pogodbenem pravu || zakonodajna pobuda || Ta pobuda je nadgradnja zelene knjige iz leta 2010. Predstavila bo izbiro politike Komisije za zmanjšanje transakcijskih stroškov in pravne negotovosti za podjetja ter pomanjkanja zaupanja potrošnikov v notranji trg zaradi razlik med nacionalnimi pogodbenimi pravi. || 4. četrtletje 2011

29 || Uredba o izboljšanju učinkovitosti izvrševanja sodnih odločb v Evropski uniji: čezmejna izterjava dolgov || zakonodajna pobuda || Ta pobuda naj bi predlagala dosleden pristop po državah članicah v zvezi s čezmejno izterjavo dolgov z zaplembo bančnih računov ter s tem poenostavila zadeve za upnike, udeležene v čezmejnih sporih, in zagotovila učinkovito uveljavljanje njihovih zahtevkov v tujini. || 2. četrtletje 2011

30 || Direktiva o pravicah in podpori za žrtve kaznivih dejanj || zakonodajna pobuda || S to pobudo naj bi razvili celovit sklop ukrepov za zaščito žrtev, s katerim bi zagotovili, da žrtve kaznivih dejanj prejmejo potrebno pomoč (pravno, psihološko in drugo) v vseh državah članicah EU, da imajo dostop do sodnega varstva in lahko uveljavljajo svoje pravice ter da se jim priskrbi ustrezna zaščita, če so ogroženi. || 2. četrtletje 2011

31 || Pobude o pametnih mejah: – zakonodajni predlog o vzpostavitvi sistema vstopa/izstopa – zakonodajni predlog o vzpostavitvi programa za registrirane potnike – zakonodajni predlog o spremembi Zakonika o schengenskih mejah – sporočilo o možnosti uvedbe sistema ESTA v EU || zakonodajna/ nezakonodajna pobuda || Namen prve pobude je zaščititi varnost naših meja, hkrati pa zagotoviti, da bo z uporabo sodobnih tehnologij v upravljanju meja Evropa še naprej dostopna rednim potnikom. Sistem vstopa/izstopa naj bi zagotavljal informacije, ki bi prispevale k odkrivanju in aretaciji priseljencev brez urejenega statusa (zlasti oseb, ki so presegle dovoljeno obdobje bivanja), in s tem odvračal od nezakonitega priseljevanja. Prav tako naj bi prispeval k ohranjanju visoke stopnje varnosti z zagotavljanjem informacij, ki bi pomagale preprečevati terorizem in hude kaznive dejavnosti, ter z omogočanjem aretacije oseb, osumljenih terorizma in kaznivih dejanj. Po drugi strani naj bi program za registrirane potnike olajšal prečkanje zunanjih meja EU za redne, vnaprej preverjene in potrjene potnike iz tretjih držav, obenem pa zagotavljal splošno skladnost politike EU na področju meja. Skupaj naj bi torej sistem vstopa/izstopa in program za registrirane potnike pomenila nadaljnji razvoj celovitega upravljanja meja, saj bi omogočala osebam, ki imajo pravico do vstopa v EU, enostavnejši in hitrejši vstop, hkrati pa bi bila bistveni orodji v boju proti nezakonitemu priseljevanju in varnostnim grožnjam. Zakonik o schengenskih mejah bo treba potem spremeniti, da bi se upoštevale tehnične spremembe, ki bodo izhajale iz predlogov o sistemu vstopa/izstopa in programu za registrirane potnike. Na podlagi uvedbe sistema ESTA (elektronskega sistema za odobritev potovanj) v ZDA in Avstraliji bo v sporočilu proučeno, ali bi morala tudi EU uvesti tak sistem ESTA ob upoštevanju svoje politike celovitega upravljanja meja in kot dopolnilo svoji veljavni vizumski politiki. || 2. četrtletje 2011

32 || Pobude za zaščito zakonitega gospodarstva: – sporočilo o celoviti politiki boja proti korupciji – predlog o novem pravnem okviru za zaplembo in odvzem premoženja, pridobljenega s kaznivimi dejanji – sporočilo o strategiji boja proti goljufijam || nezakonodajna/ zakonodajna pobuda || Zaščiti zakonitega gospodarstva je treba nameniti ustrezno prednost za zagotovitev, da lahko EU doseže cilje strategije Evropa 2020. Zato bo sporočilo o celoviti politiki boja proti korupciji v ta namen zajemalo proučitev možnosti vzpostavitve mehanizma za oceno prizadevanj v EU za boj proti korupciji in predstavitev načinov sodelovanja s skupino GRECO (skupino držav Sveta Evrope proti korupciji). Predlog novega pravnega okvira za izboljšanje zaplembe in odvzema premoženja, pridobljenega s kaznivimi dejanji, v EU naj bi okrepil obstoječa orodja za učinkovitejši boj proti premoženjski koristi, pridobljeni s kaznivimi dejanji. Celovita strategija boja proti goljufijam naj bi zagotovila okvir za boljšo zaščito finančnih interesov EU v različnih sektorjih. || 2. četrtletje 2011

33 || Nov celovit pravni okvir za varstvo osebnih podatkov v EU – preneseno iz leta 2010 || zakonodajna pobuda || S to pobudo naj bi posodobili obstoječi sistem za varstvo osebnih podatkov na vseh področjih delovanja Unije, da bi se še naprej v praksi uveljavljala načela varstva podatkov ter da bi se izboljšala veljavna zakonodaja o varstvu podatkov, ob upoštevanju izzivov globalizacije, novih tehnologij in zahtev javnih organov. || 2. četrtletje 2011

34 || Predlogi za prenovo zakonodaje o civilni zaščiti || zakonodajna pobuda || Glavni cilj te pobude bo okrepitev zmogljivosti EU za odzivanje na nesreče, pripravljenosti nanje in njihovo preprečevanje (med drugim z boljšim usklajevanjem in okrepljeno ureditvijo za zagotavljanje razpoložljivosti temeljnega sklopa sredstev civilne zaščite), v skladu s predlogi, opredeljenimi v sporočilu iz novembra 2010 o okrepitvi zmogljivosti odzivanja EU na nesreče. || 4. četrtletje 2011

Evropa v svetu: uveljavljanje politične vloge EU na svetovnem prizorišču

Celovita trgovinska politika

35 || Predlog o krepitvi podpore malim in srednjim podjetjem EU na trgih zunaj EU || nezakonodajna/ zakonodajna pobuda || Glavni cilj podpore podjetjem na ravni EU je zagotavljanje dodatne pomoči, ki jo potrebujejo mala in srednja podjetja za dostop do najpomembnejših trgov zunaj EU in razvoj svojih dejavnosti na teh trgih, kadar prinaša taka pomoč resnično dodano vrednost. Odvisno od posameznega obstoječega ali potencialnega trga bi bile lahko potrebne storitve EU glede pomoči za dostop do tega trga, varstva pravic intelektualne lastnine, določanja standardov ali ureditvenih vprašanj. Te storitve bodo prilagojene glede na potrebe malih in srednjih podjetij EU, ugotovljene lokalno za vsak posamezni zadevni trg, ter glede na storitve, ki jih lokalno že ponujajo drugi ponudniki storitev, kot so poslovna združenja držav članic ali EU, npr. evropske poslovne organizacije, ki že obstajajo v mnogih tretjih državah. Zagotovljene storitve bi morale dopolnjevati in krepiti storitve teh obstoječih ponudnikov storitev ter biti usklajene z njimi. || 4. četrtletje 2011

36 || Pobuda o dostopu podjetij in blaga tretjih držav do trga EU za javna naročila (shema dostopa do trgov za naročila) || zakonodajna pobuda || Ključni cilj te uredbe je izboljšati pogoje, pod katerimi lahko podjetja EU konkurirajo za javna naročila zunaj EU. Trenutno se dobavitelji iz EU soočajo z omejevalnimi ravnanji pri javnem naročanju v mnogih glavnih trgovinskih partnericah EU. Ta predlog naj bi zato zagotovil okvir, ki bo omogočil EU učinkovito ukrepanje na področju skupne trgovinske politike glede omejevalnih ravnanj pri javnem naročanju, uveljavljenih v nekaterih trgovinskih partnericah EU. || 3. četrtletje 2011

37 || Predlog uredbe Evropskega parlamenta in Sveta o uporabi sheme splošnega sistema preferencialov od 1. januarja 2014 || zakonodajna pobuda || Nova uredba bo pomenila pregled in izpopolnitev veljavne uredbe o splošnem sistemu preferencialov, da se zagotovita njegova preprostost in predvidljivost ter čim bolj poveča podpora trajnostnemu razvoju in državam v razvoju, ki ga najbolj potrebujejo. || 1. četrtletje 2011

Širitvena, sosedska in razvojna politika ter humanitarna pomoč EU

38 || Pobuda o posodobitvi razvojne politike EU || nezakonodajna pobuda || Na podlagi te pobude bodo določene nove smernice za razvojno politiko. Te smernice bodo temeljile na rezultatih posvetovanja, ki se je začelo z zeleno knjigo o razvojni politiki EU v podporo vključujoči in trajnostni rasti, ter drugih elementih, kot je zelena knjiga o proračunski podpori. Pobudo bodo spremljale še druge pobude, in sicer „Krepitev rasti in naložb (ustvarjanje delovnih mest v partnerstvu z zasebnim sektorjem)“, „Proračunska podpora“ ter „Trajnostni razvoj – podnebne spremembe in energetika kot gonilo rasti“. || 4. četrtletje 2011

39 || Posodobitev humanitarne pomoči || zakonodajna pobuda || Glavni cilj revizije Uredbe Sveta št. 1257/96 o humanitarni pomoči bo prilagoditi zakonodajo novim razmeram na tem področju oz. novemu institucionalnemu okolju. || 4. četrtletje 2011

Od vložkov do rezultatov: čim boljše izkoriščenje politik EU

Sodoben proračun za prihodnost Evrope

40 || Predlog o novem večletnem finančnem okviru, vključno s predlogi o različnih področjih || zakonodajna/ nezakonodajna pobuda || Oblikovanje proračunskih prednostnih nalog in predloga novega večletnega finančnega okvira za naslednje obdobje bo zajemalo: 1) sporočilo Komisije o naslednjem večletnem finančnem okviru; 2) predlog Komisije za uredbo Sveta o novem večletnem finančnem okviru; 3) predlog Komisije za nov sklep o lastnih sredstvih; 4) predlog Komisije za nov medinstitucionalni sporazum o dobrem finančnem poslovodenju in sodelovanju v proračunskih zadevah. Komisija bo na podlagi poglobljenih razprav z drugimi institucijami o pregledu proračuna EU ter posvetovanj, ki jih bo opravila zlasti o skupni kmetijski politiki, skupni ribiški politiki, kohezijski politiki in raziskovalni politiki, predložila tudi ambiciozne predloge o naslednji generaciji finančnih programov in instrumentov za boljšo uskladitev proračuna EU s prednostnimi nalogami politik, zlasti s strategijo Evropa 2020. Ti predlogi bodo predstavljeni v več svežnjih v drugi polovici leta 2011. Pomembna področja, ki jih bo treba obravnavati v finančnem okviru, bodo med drugim vključevala kmetijstvo, podnebne spremembe, kohezijo, konkurenčnost, zaposlovanje, okolje, infrastrukturo na področju informacijskih in komunikacijskih tehnologij, energetike, TEN-T in prometa, ribištvo in pomorske zadeve, sodelovanje na področju pravosodja in notranjih zadev ter raziskave in inovativnost. Obravnavano bo tudi uveljavljanje interesov EU v svetu. Obstoječa struktura bo racionalizirana in poenostavljena, na primer z močnejšim poudarkom na finančnem inženiringu in financiranju z vzvodi, za zagotovitev čim učinkovitejšega upravljanja in čim večjega učinka. || 2. četrtletje 2011

Priloga II: Okvirni seznam morebitnih pobud v proučevanju* * Pobude so razvrščene po področjih politik. Pobude označene z (*) so nezakonodajni pravni akti („mehko pravo“).

2011

Št. || Naslov || Vrsta pobude || Opis obsega ciljev

Konkurenca

1 || Revizija Okvira za državno pomoč ladjedelništvu || nezakonodajna pobuda || Revizija bo zajemala vprašanja, ali so sektorska pravila še vedno potrebna, in če so, ali in v kakšnem obsegu je treba spremeniti veljavna pravila.

2 || Sporočilo Komisije o vrednotenju škode pri odškodninskih tožbah zaradi kršitev protimonopolnih pravil || nezakonodajna pobuda || V Beli knjigi o odškodninskih tožbah zaradi kršitev protimonopolnih pravil iz leta 2008 so bile napovedane nezavezujoče pragmatične smernice za nacionalna sodišča in stranke o vprašanjih vrednotenja škode v civilnih sporih. Komisija namerava sprejeti sporočilo, v katerem bodo predstavljeni gospodarsko dojemanje škode, ki jo povzroči protikonkurenčno ravnanje, in metode, ki se običajno uporabljajo za ovrednotenje take škode.

3 || Smernice o državni pomoči za pomorski promet || nezakonodajna pobuda || Ta pobuda je namenjena prenovili smernic o državni pomoči za pomorski promet.

4 || Smernice o nekaterih ukrepih državne pomoči v zvezi s sistemom za trgovanje s pravicami do emisije toplogrednih plinov || nezakonodajna pobuda || Sprejeti bo treba smernice za določitev pravil o obravnavanju pomoči v zvezi s sistemom trgovanja z emisijami.

5 || Smernice za reševanje in prestrukturiranje finančnih institucij || nezakonodajna pobuda || Zaradi finančne krize je Komisija leta 2009 sprejela sporočilo o prestrukturiranju bank, v katerem so določeni posebni pogoji, ki jih morajo izpolnjevati banke v posebnem okviru s krizo povezane državne pomoči za finančne institucije na podlagi člena 107(3)(b). Nove smernice za reševanje in prestrukturiranje finančnih institucij bodo oblikovane tako, da bodo vključevale izkušnje, pridobljene med krizo, in da bodo vzpostavile novo ureditev za finančni sektor na podlagi člena 107(3)(c).

Digitalna agenda

6 || Revizija Direktive 2003/98/ES o ponovni uporabi informacij javnega sektorja || zakonodajna pobuda || Revizija Direktive 2003/98/ES o ponovni uporabi informacij javnega sektorja se bo nanašala na 1) področje uporabe tega instrumenta, 2) omejitve cen za ponovno uporabo informacij javnega sektorja ter 3) pojasnitev načela, da je vse gradivo, ki je splošno dostopno, mogoče tudi ponovno uporabiti za nekomercialne in komercialne namene.

7 || Sporočilo o zasebnosti in zaupanju v digitalni Evropi: zagotavljanje zaupanja državljanov v nove storitve || nezakonodajna pobuda || Med revizijo telekomunikacijskega svežnja je bilo odprtih več vprašanj glede okrepitve stopnje varstva pravic uporabnikov elektronskih komunikacij. Natančneje je Evropski parlament pozval k večji jasnosti v zvezi s pravnim statusom naslovov IP, vedenjskim spletnim oglaševanjem, varstvom zasebnosti pri aplikacijah Web 2.0, kot so storitve socialnih omrežij, in pravicami uporabnikov zasebnih omrežij. Sporočilo naj bi dopolnjevalo revizijo okvira EU za varstvo podatkov.

8 || Priporočilo Komisije o klicu v sili eCall* || || Priporočilo državam članicam, usmerjeno na operaterje mobilnih omrežij, glede prenosa klica v sili eCall, vključno z minimalnim sklopom podatkov, od sistemov vozil do centra za obveščanje. Smernice naj bi temeljile na enotni evropski številki za klic v sili z nadgradnjo, ki bi omogočala določitev lokacije (E112), in nizu standardov glede prenosa klica v sili eCall, vključno z uvedbo diskriminatorja za eCall (indikator eCall) v mobilnih omrežjih.

9 || Predlog priporočila Sveta o okrepitvi varnosti omrežij in informacij s standardi in smernicami pri javnem naročanju* || || Priporočilo Sveta o spodbujanju sprejetja informacijskih varnostnih standardov pri javnem naročanju.

10 || Akcijski načrt za spletno dostopnost || ukrep Komisije || Potrebni bodo usklajeni ukrepi, da se tudi invalidnim osebam zagotovi popoln odstop do novih elektronskih vsebin. Zlasti javne spletne strani in spletne storitve v EU, ki so pomembne za celovito udeležbo v javnem življenju, je treba uskladiti z mednarodnimi standardi spletne dostopnosti. Na podlagi pregleda možnosti bodo do leta 2011 oblikovani predlogi za zagotovitev, da bodo spletne strani javnega sektorja (in spletne strani, ki državljanom zagotavljajo osnovne storitve) do leta 2015 dostopne neomejeno.

11 || Morebitna revizija / pojasnitev določb o univerzalni storitvi v elektronskih komunikacijah || zakonodajna/nezakonodajna pobuda || Namen te pobude je spremeniti določbe o univerzalni storitvi (poglavje II Direktive 2002/22/ES o univerzalni storitvi) glede na tehnološki, tržni in socialni razvoj.

12 || Sporočilo o skupinski uporabi radiofrekvenčnega spektra || nezakonodajna pobuda || V okviru programa za politiko radiofrekvenčnega spektra je načrtovano sporočilo za spodbujanje skupinske uporabe spektra. V sporočilu bo opisan ta model upravljanja spektra in njegova vloga v ravnovesju različnih modelov. Sporočilo bo predstavilo pregled trenutne skupinske uporabe spektra, podobnosti in razlike v primerjavi z drugimi upravljavskimi pristopi ter prednosti in koristi tega modela, pa tudi izzive, s katerimi se bo treba soočiti.

13 || Revizija Direktive o e-podpisu na podlagi Akcijskega načrta o e-podpisih in e-identifikaciji za lažje opravljanje čezmejnih javnih storitev na enotnem trgu (Direktiva 1999/93/ES Evropskega parlamenta in Sveta o okviru Skupnosti za elektronski podpis) || zakonodajna pobuda || Akcijski načrt o e-podpisih/e-identifikaciji iz leta 2008 je namenjen prizadevanjem za vseevropsko rešitev za čezmejno uporabo spletnih javnih storitev. Leta 2010 je predvideno poročilo o napredku. Komisija bo ocenila, ali so potrebne nadaljnje horizontalne in/ali sektorske pobude.

14 || Vzajemno priznavanje e-identifikacije in e-avtentifikacije || zakonodajna pobuda || Ta sklep naj bi določil minimalni skop načel za vzajemno priznavanje nacionalnih mehanizmov e-identifikacije in e-avtentifikacije, kadar se eID uporablja čezmejno.

15 || Poročilo o rezultatu pregleda izvajanja Uredbe o gostovanju || nezakonodajna/zakonodajna pobuda || V skladu z Uredbo o gostovanju, kakor je bila spremenjena, mora Evropska komisija do 30. junija 2011 pripraviti poročilo za Evropski parlament in Svet, v katerem bo pregledala izvajanje Uredbe in ocenila, ali so bili doseženi njeni cilji. Člen 11(1) spremenjene uredbe o gostovanju zahteva, da poročilo vsebuje pregled razvoja veleprodajnih in maloprodajnih cen gostovanja za govorne in podatkovne komunikacijske storitve ter storitve SMS; ter razpoložljivosti in kakovosti storitev, vključno s storitvami, ki nadomeščajo gostovanje.

16 || Sporočilo o digitalizaciji in digitalnem arhiviranju || nezakonodajna pobuda || Sporočilo bo vsebovalo: 1) pregled napredka v državah članicah glede digitalizacije in digitalnega arhiviranja; 2) poročilo o razvoju Europeane, evropske digitalne knjižnice; 3) poročilo o ugotovitvah posvetovalne skupine („comité des sages“) za digitalizacijo; 4) poziv državam članicam, naj se lotijo področij, na katerih do zdaj niso dosegle rezultatov; ter 5) predstavitev naslednjih korakov Komisije.

Gospodarske in denarne zadeve

17 || Sporočilo o javnih financah v EMU za leto 2011 || nezakonodajna pobuda || Sporočilo o javnih financah v EMU – 2011 bo povzelo politične posledice/izzive iz letnega poročila o javnih financah. To poročilo proučuje fiskalni razvoj v državah članicah EU ter obravnava aktualna vprašanja s področja oblikovanja fiskalne politike in fiskalnega nadzora v EU.

18 || Sporočilo o inovativnih finančnih instrumentih za novi večletni finančni okvir || nezakonodajna pobuda || Podskupina komisarjev za inovativne finančne instrumente naj bi sprejela načela za oblikovanje in izvajanje inovativnih finančnih instrumentov v podporo strategiji Evropa 2020 in zunanjim ukrepom v obdobju 2014–2020. Prav tako naj bi pripravila sklepne ugotovitve o novih skupnih instrumentih z EIB, pa tudi o drugih instrumentih kapitalskega trga, kot so projektne obveznice ali finančni instrumenti, ki se upravljajo skupaj z nacionalnimi javnimi finančnimi institucijami in mednarodnimi finančnimi institucijami. Ta načela in instrumenti bodo vključena v zadevno sporočilo, da se Evropski parlament, Svet in zainteresirane strani seznanijo z njimi. Sporočilo naj bi podprlo predloge Komisije o novem večletnem finančnem okviru.

Izobraževanje, kultura in mladina

19 || Sporočilo Komisije o pobudi za nove kompetence || nezakonodajna pobuda || To sporočilo je povezano s pobudo „Nova znanja in spretnosti za nova delovna mesta“ ter naj bi poskušalo razviti pristop za ključne kompetence na področjih poklicnega usposabljanja, izobraževanja odraslih in visokega šolstva, pri čemer naj bi se opiralo na priporočilo o ključnih kompetencah iz leta 2006, vendar ga bo tudi presegalo. Podprlo naj bi prizadevanja v državah članicah za posodobitev teh drugotnih področij ponudbe izobraževanja in usposabljanja, pri tem pa naj bi se osredotočilo zlasti na vprašanja ocenjevanja in potrjevanja ter razvoj skupnega jezika o kompetencah med svetovoma izobraževanja/usposabljanja in dela, vključno s predlogoma o forumu na visoki ravni o osnovnih znanjih ter o evropskem potnem listu znanj in spretnosti.

20 || Priporočilo o spodbujanju in potrjevanju neformalnega in priložnostnega učenja* || || To priporočilo je del pobude „Mladi in mobilnost“ ter bo obravnavalo, kako naj bi nacionalni okviri kvalifikacij pospeševali uveljavljanje in potrjevanje rezultatov neformalnega in priložnostnega učenja ter omogočali prehajanje med poklicnim izobraževanjem in usposabljanjem ter visokošolskim izobraževanjem, pa tudi kako podpreti profesionalnost in priznavanje oseb, ki omogočajo take učne izkušnje, zlasti za mladino.

21 || Izkoriščanje potenciala kulturnih in ustvarjalnih industrij || nezakonodajna pobuda || Cilj te pobude je omogočiti ustrezno okolje, v katerem lahko kulturne in ustvarjalne industrije uspevajo ter prispevajo k pametni, trajnostni in vključujoči rasti. Pobuda naj bi olajšala dostop kulturnih in ustvarjalnih industrij (zlasti malih in srednjih podjetij) do financiranja, izboljšala spremljanje potreb teh industrij po znanjih in spretnostih, zagotovila njihovo boljše vključevanje v strategije regionalnega razvoja ter omogočila sklepanje „ustvarjalnih partnerstev“ med njimi in izobraževalnimi ustanovami / podjetji / upravnimi organi.

Zaposlovanje, socialne zadeve in vključevanje

22 || Predlog sklepa Sveta o smernicah za zaposlovanje || zakonodajna pobuda || V skladu s členom 148 PDEU mora Svet vsako leto na predlog Komisije pripraviti smernice, ki jih morajo države članice upoštevati v svojih politikah zaposlovanja. Predlog Komisije bo sprejet vsako leto januarja, prvič leta 2011.

23 || Posvetovanje (druga faza) s socialnimi partnerji o varovanju zdravja delavcev pred tveganji zaradi izpostavljenosti tobačnemu dimu iz okolja na delovnem mestu || nezakonodajna pobuda || Približno 7,5 milijona delavcev v EU je na delovnem mestu izpostavljenih tobačnemu dimu iz okolja. Ta izpostavljenost tobačnemu dimu lahko povzroči pljučnega raka, bolezni srca in ožilja ter vrsto drugih zdravstvenih težav. Obstajajo dokazi, da je bila izpostavljenost tobačnemu dimu iz okolja na delovnem mestu vzrok za več kot 7 000 smrti v EU leta 2002. Veliko držav članic je že sprejelo ukrepe na tem področju, vendar glede izpostavljenosti tobačnemu dimu iz okolja ni enotnega ali celovitega varstva delavcev v Evropski uniji. Komisija je decembra 2008 začela prvo fazo posvetovanja z evropskimi socialnimi partnerji v skladu s členom 154 PDEU o mogoči usmeritvi pobude EU v zvezi z izpostavljenostjo delavcev tobačnemu dimu iz okolja na delovnem mestu.

24 || Predlog spremembe več direktiv ES o delovnem pravu z namenom vključitve pomorščakov ali plovil v njihovo področje uporabe || zakonodajna pobuda || Cilj predloga je, da bi pomorščaki imeli enako raven pravic na področju zaposlitve kot delavci na kopnem. Več direktiv s področja delovnega prava trenutno izključuje pomorščake iz svojega področja uporabe. Spremembe, ki bi morale zajemati več direktiv, bodo pomorščake vključile v svoje področje uporabe ali pa bodo zagotovile posebno obravnavo pomorščakov zaradi zagotovitve enake ravni varstva, pri čemer se upoštevajo posebne okoliščine in splošno gospodarsko okolje tega sektorja.

25 || Posvetovanje (prva faza) z evropskimi socialnimi partnerji o reviziji Direktive Sveta 2001/86/ES z dne 8. oktobra 2001 o dopolnitvi statuta evropske družbe glede udeležbe delavcev || nezakonodajna pobuda || Posvetovanje naj bi omogočilo seznanitev z mnenjem evropskih socialnih partnerjev o morebitni reviziji Direktive 2001/86 zaradi poenostavitve ureditve za zastopanje delavcev v evropskih družbah in o obsegu take revizije. Posvetovanje bo potekalo po objavi poročila Komisije o izvajanju Uredbe št. 2157/2001.

26 || Posvetovanje (prva faza) z evropskimi socialnimi partnerji o reviziji Direktive Sveta 2003/72/ES z dne 22. julija 2003 o dopolnitvi statuta evropske zadruge glede udeležbe delavcev || nezakonodajna pobuda || Posvetovanje naj bi omogočilo seznanitev z mnenjem evropskih socialnih partnerjev o morebitni reviziji Direktive 2003/72. Posvetovanje bo potekalo po objavi poročila Komisije o izvajanju Uredbe št. 1435/2003 (statut evropske zadruge).

Energetika

27 || Pobuda o podpori vzpostavitvi pametnih omrežij || zakonodajna pobuda || Ta zakonodaja bo ustvarila okvir za vzpostavitev pametnih omrežij v državah članicah. Vzpostavitev pametnih omrežij v velikem obsegu je ključnega pomena za izboljšanje energetske učinkovitosti, podporo povečanju deleža električne energije iz obnovljivih virov in vzpostavitev infrastrukture za električna vozila. V tej zakonodaji bodo med drugim opredeljena merila kakovosti, ki jih bodo morala izpolnjevati pametna omrežja, in obveznost razvoja nacionalnih načrtov.

28 || Sporočilo o zanesljivi oskrbi z energijo in mednarodnem sodelovanju || nezakonodajna pobuda || Sporočilo bo predstavilo celovito analizo zunanje razsežnosti energetske politike EU. V njem bodo opredeljene prednostne naloge zunanjega sodelovanja EU v energetiki za uresničitev ciljev energetske politike EU iz člena 194 PDEU.

Širitvena in sosedska politika

29 || Širitveni sveženj za leto 2011 || nezakonodajna pobuda || Komisija je pozvana, da poroča o državah kandidatkah in državah v stabilizacijsko-pridružitvenem procesu. Strateški dokument Komisije omogoča, da lahko Evropski svet opredeli glavne strateške usmeritve glede širitve ob koncu vsakega leta.

30 || Mnenje Komisije o prošnji Srbije za članstvo v EU || nezakonodajna pobuda || Ocena pripravljenosti Srbije na izpolnjevanje københavnskih meril za članstvo v EU in pogojev stabilizacijsko-pridružitvenega procesa, ocena učinka, ki bi ga lahko imel pristop Srbije na zadevne politike EU, ter priporočila Svetu glede odziva na prošnjo za pristop Srbije.

31 || Letni sveženj o evropski sosedski politiki || nezakonodajna pobuda || To sporočilo bo temeljilo na obsežnem posvetovanju, v katerega bodo vključene države članice, partnerske države in druge zainteresirane strani, ter bo vsebovalo sklepne ugotovitve o strateškem pregledu evropske sosedske politike, pet let po njeni uvedbi. Sporočilu bo priloženih 14 delovnih dokumentov služb Komisije (12 poročil o posameznih državah, sektorsko poročilo in poročilo o vzhodnem partnerstvu ob upoštevanju vrha vzhodnega partnerstva, ki naj bi bil v prvi polovici leta 2011).

Okolje

32 || Pregled seznama prednostnih snovi iz Okvirne direktive o vodah || zakonodajna pobuda || V skladu z Okvirno direktivo o vodah mora Komisija vsake štiri leta pregledati seznam prednostnih snovi. Prednostne snovi so tiste, ki na ravni EU predstavljajo tveganje za vodno okolje ali tveganje, ki se prenaša po vodnem okolju. So del temelja strategije EU za boj proti kemičnemu onesnaževanju voda v EU.

33 || Sporočilo o izvajanju okoljskega prava in politike EU: skupni izziv || nezakonodajna pobuda || Sporočilo bo vsebovalo obravnavo pomanjkljivosti v izvajanju okoljske zakonodaje in predlagano strategijo za naprej ter proučitev več praktičnih možnosti za zmanjšanje obstoječih vrzeli pri izvajanju pravnega reda EU. Med drugim bo treba obravnavati vprašanja, kot so izboljšanje skladnosti zakonodaje, močnejše spodbujanje njenega spoštovanja, povečanje učinkovitosti inšpekcijskih pregledov in krepitev vloge nacionalnih sodnikov pri podpori izvajanju zakonodaje EU.

Zdravje in potrošniki

34 || Predlog za revizijo Odločbe o nalezljivih boleznih v povezavi s pobudo o preprečevanju in obvladovanju drugih resnih čezmejnih nevarnosti za zdravje na ravni EU (zdravstvena varnost v Evropski uniji) || zakonodajna pobuda || Pobuda o zdravstveni varnosti naj bi omogočila pregled in posodobitev veljavne zakonodaje EU o nalezljivih boleznih (Odločbe št. 2119/98 in njenih izvedbenih odločb) ter okrepitev sodelovanja na ravni EU o resnih čezmejnih nevarnostih za zdravje z vidika javnega zdravja v svetu (pristop, ki obravnava vseh nevarnosti ter upošteva obstoječe strukture in mehanizme na ravni EU).

35 || Revizija Direktive 2001/95/ES o splošni varnosti proizvodov || zakonodajna pobuda || V poročilu Komisije iz leta 2009 o izvajanju Direktive o splošni varnosti proizvodov so bila opredeljena področja, na katerih so potrebne izboljšave Direktive. Odločilne pri tem so izkušnje z ravnanjem v primeru ponavljajočih se opozoril o varnosti proizvoda, zapletenost oblikovanja uporabnih varnostnih meril in izzivi globalizacije. Za notranji trg varnega blaga za potrošnike so potrebna enostavnejša in jasnejša pravila za učinkovitejše izvrševanje. Podjetja si zaslužijo resnično enake konkurenčne pogoje. Boljše usklajevanje dejavnosti organov držav članic je ključnega pomena za izboljšavo. Sistem RAPEX je že splošno znan, vendar bi lahko še bolj prispeval k zagotavljanju enake ravni varnosti za vse Evropejce, če bi bil zakonodajni okvir izboljšan.

36 || Sporočilo o strategiji potrošniške politike (2014–2020) || nezakonodajna pobuda || Trenutna strategija potrošniške politike zajema obdobje 2007–2013. Novo strategijo za obdobje 2014–2020, ki naj bi bila predstavljena v obliki sporočila, je treba pripraviti dovolj zgodaj, da bo na razpolagi dovolj časa za razvoj z njo povezanega programa.

37 || Predlog za revizijo Direktive 2001/37/ES o izdelavi, predstavitvi in prodaji tobačnih izdelkov (Direktiva o tobačnih izdelkih) || zakonodajna pobuda || Ureditev tobačnih izdelkov se je znatno razvila. Zato je potrebna posodobitev Direktive za boljše ciljno usmerjanje na mladino in ranljive skupine.

38 || Sporočilo o drugi strategiji EU za zaščito in dobro počutje živali (2011–2015) || nezakonodajna pobuda || Cilj pobude je združiti prihodnje politike EU s tega področja v strateški dokument, ki bo zagotovil vključevanje in razumevanje prihodnjih ukrepov v EU in zunaj nje. Strategija je odziv na zahtevo zainteresiranih strani in Evropskega parlamenta po razvoju politik EU o dobrem počutju živali, pri čemer bi se ustrezno upoštevali vsi stroški in njihov vpliv na konkurenčnost tega sektorja.

Notranje zadeve

39 || Sporočilo o programu EU za vključevanje državljanov tretjih držav, vključno z razvojem mehanizma za usklajevanje || nezakonodajna pobuda || Sporočilo naj bi naznanilo začetek druge faze skupnega programa za vključevanje, katerega cilj je krepitev obstoječih orodij za usklajevanje politik vključevanja in razvoj novih instrumentov, vključno z evropskimi moduli za vključevanje. Sporočilo tako izpolnjuje politični cilj zagotavljanja učinkovitejšega vključevanja migrantov, kot je bil napovedan v strategiji Evropa 2020, ter bo temeljilo na novi pravni podlagi, ki bo izhajala iz Lizbonske pogodbe (člen 79(4) PDEU), kar izključuje usklajevanje zakonov, dovoljuje pa podporne ukrepe.

40 || Direktiva o uporabi evidence podatkov o potnikih za namene kazenskega pregona (evropski PNR) || zakonodajna pobuda || Preoblikovanje predloga za okvirni sklep o evidenci podatkov o potnikih EU zaradi začetka veljavnosti Lizbonske pogodbe. Predlog predvideva, da bodo morali letalski prevozniki dajati na voljo podatke PNR o svojih potnikih organom kazenskega pregona držav članic.

41 || Sporočilo o večji solidarnosti med državami EU || nezakonodajna pobuda || Sporočilo naj bi ustvarilo skladen in celovit okvir za boljšo delitev odgovornosti za prosilce za azil in upravičence do mednarodne zaščite v EU.

42 || Evropski program za sledenje financiranja terorističnih dejavnosti || zakonodajna pobuda || Sporazum med EU in ZDA o programu za sledenje financiranja terorističnih dejavnosti predvideva, da bi se na daljši rok znotraj EU vzpostavil sistem EU, enakovreden programu ZDA za sledenje financiranja terorističnih dejavnosti, kar bi pomenilo bolj ciljno usmerjen prenos podatkov v prihodnje in omogočanje pridobivanja podatkov na ozemlju EU. Člen 2 Sklepa Sveta o sklenitvi tega sporazuma med EU in ZDA poziva Komisijo, naj najpozneje 1. avgusta 2011 predloži pravni in tehnični okvir za pridobivanje podatkov na ozemlju EU.

43 || Zakonodajni predlog o vzpostavitvi evropskega sistema nadzorovanja meja (EUROSUR) || zakonodajna pobuda || Namen sistema EUROSUR je okrepiti nadzor zunanje schengenske meje, zlasti južne morske in vzhodne kopenske meje. Sistem EUROSUR bo vzpostavil mehanizem, s katerim bodo organi držav članic, ki izvajajo dejavnosti varovanja meja (mejna straža, obalna straža, policija, carina, mornarica), lahko izmenjevali operativne informacije ter sodelovali med seboj in z agencijo FRONTEX, da bi zmanjšali izgubo življenj na morju in število priseljencev brez urejenega statusa, ki neopaženo vstopijo v EU, pa tudi da bi povečali notranjo varnost s preprečevanjem čezmejnega kriminala, kot so terorizem, trgovina z ljudmi, tihotapljenje orožja in drog itd. Zato se bo za namene vzpostavitve tehničnega in operativnega okvira sistema EUROSUR zakonodajni predlog osredotočil na naloge in funkcije nacionalnih centrov za usklajevanje ter vzpostavitev decentraliziranega komunikacijskega omrežja, poleg tega pa bo zagotovil skupna pravila za izmenjavo informacij med nacionalnimi centri za usklajevanje in z agencijo FRONTEX.

44 || Sporočilo o oceni in prihodnjem razvoju globalnega pristopa k vprašanju migracij || nezakonodajna pobuda || Kot je predvideno v stockholmskem programu in na podlagi ocene do zdaj opravljenega dela, bo to sporočilo prispevalo k nadaljnjemu razvoju in utrjevanju globalnega pristopa k vprašanju migracij. Pripravljeno bo po postopku široke udeležbe, ki bo združeval vse pomembne zainteresirane strani, ter spodbujalo povečano usklajevanje, skladnost in sinergije, pa tudi bolj strateško uporabo instrumentov globalnega pristopa ob upoštevanju dokazov. Sporočilu bodo priloženi trije delovni dokumenti služb Komisije, v katerih bodo proučeni učinki podnebnih sprememb na migracije, povezava med migracijami in razvojem ter pomanjkanje delovne sile.

45 || Predlog za revizijo Direktive 2006/24/ES (hramba podatkov) || zakonodajna pobuda || Glede na oceno veljavne direktive o hrambi podatkov in nedavne sodbe ustavnih sodišč držav članic naj bi revizija direktive zagotovila boljše usklajevanje obveznosti glede hrambe podatkov s potrebami kazenskega pregona, varstvom osebnih podatkov (pravico do zasebnosti) in vplivi na delovanje notranjega trga (izkrivljanjem).

46 || Uredba o vzpostavitvi postopka za zamrznitev sredstev oseb, osumljenih terorističnih dejavnosti v EU || zakonodajna pobuda || Obstoječi ukrepi, uvedeni pred začetkom veljavnosti Lizbonske pogodbe, za zamrznitev sredstev določenih oseb in skupin zaradi preprečevanja terorizma in boja proti njemu imajo to pomanjkljivost, da zaradi pomanjkanja pravne podlage ne omogočajo vzpostavitve seznama oseb, osumljenih terorističnih dejavnosti v EU. Za odpravo te pomanjkljivosti je bila z Lizbonsko pogodbo dodana nova pravna podlaga (člen 75 PDEU), v skladu s katero je treba razviti dopolnilni postopek za sestavitev seznama domačih teroristov.

Industrija in podjetništvo

47 || Sporočilo o strategiji za trajnostno konkurenčnost gradbeništva EU || nezakonodajna pobuda || V sporočilu bo opredeljena strategija za krepitev konkurenčnosti evropskega gradbeništva ob odzivu na sedanje in prihodnje družbene izzive do leta 2020. V njem bo predstavljena vrsta prednostnih ukrepov, ki naj bi jih sprejeli ključni udeleženci v tem sektorju (na ravni EU, organi držav članic, gospodarski subjekti iz sektorja), da se omogoči oprijemljiv napredek pri izpolnjevanju predvidenih ciljev. To vključuje ustrezne načine usklajevanja za doseganje čim večjega učinka. Cilji in ukrepi bodo v celoti upoštevali različne nacionalne razmere v državah članicah, razne podsektorje gradbeništva, razlike v vlogi in velikosti gospodarskih subjektov ter vpliv cikličnega gospodarskega gibanja.

48 || Revizija Direktive Sveta 89/105/EGS v zvezi s preglednostjo ukrepov, ki urejajo določanje cen zdravil za človeško uporabo in njihovo vključitev v področje nacionalnih sistemov zdravstvenega zavarovanja || zakonodajna pobuda || Temeljni cilj te politike je izboljšati delovanje notranjega trga za zdravila. Namen revizije je zato proučiti možnost posodobitve direktive iz leta 1989 ob upoštevanju sodne prakse, ki jo je razvilo Evropsko sodišče, rezultatov preiskave farmacevtskega sektorja in spremljanja trga, pa tudi sprememb na trgu in v cenovnih politikah držav članic ter predpisov o povračilih.

49 || Registracija motornih vozil, predhodno registriranih v drugi državi članici || zakonodajna pobuda || Glavni cilj te politike je izboljšati delovanje notranjega trga z odpravo ovir za prost pretok blaga, storitev in delavcev, ki so nastale zaradi različnih upravnih formalnosti in zahtev za registracijo motornih vozil, predhodno registriranih v drugi državi članici.

50 || Predlog uredbe o dovoljeni ravni hrupa in izpušnem sistemu motornih vozil || zakonodajna pobuda || Splošni cilj te pobude je zmanjšati negativne vplive izpostavljenosti evropskih državljanov hrupu, ki ga povzroča promet z motornimi vozili. Natančneje je cilj spremeniti in izboljšati veljavne zahteve v evropskem sistemu za homologacijo motornih vozil glede na njihove emisije hrupa. To zadeva vse nove tipe osebnih avtomobilov, tovornjakov, dostavnih vozil in avtobusov, ki bodo homologirani po začetku veljavnosti tega zakonodajnega ukrepa.

51 || Uredba o ureditvi civilnopravne odškodninske odgovornosti za globalni satelitski navigacijski sistem EU || zakonodajna pobuda || Splošni cilj te pobude je prispevati k pojasnitvi civilnopravne odškodninske odgovornosti za GNSS EU kot enega od finančnih vidikov nadaljnjega izkoriščanja GNSS EU. Natančneje je cilj uvesti enotno ureditev odgovornosti, ki bi uravnoteženo upoštevala interese vseh zainteresiranih strani: – uporabnikov in tretjih oseb kot potencialnih tožnikov ter – vseh udeležencev v verigi GNSS kot potencialnih tožencev. Operativni cilj pobude je določiti pravila, ki bodo skladna s posebnostmi izvajanja GNSS EU.

52 || Predlog direktive o spremembi Okvirne direktive 2007/46/ES o homologaciji motornih vozil (uvedba določb o nadzoru trga v novem zakonodajnem okviru za trženje proizvodov) || zakonodajna pobuda || Krovni cilj te politike je varovati in krepiti notranji trg motornih vozil z zagotavljanjem, da so vzpostavljeni vsi potrebni mehanizmi za učinkovito in enotno izvajanje in izvrševanje okvirne zakonodaje za avtomobilske izdelke. Ta naj bi dosegla, da bi vsa motorna vozila, pa tudi sistemi, sestavni deli in samostojne tehnične enote za taka vozila, ki so dani na trg EU, izpolnjevali veljavne zahteve, da se zagotovi visoka stopnja varnosti in varstva okolja ter da se ohranijo enaki konkurenčni pogoji za udeležene gospodarske subjekte.

Notranji trg in storitve

53 || Posodobitev zakonodajnega okvira EU za javna naročila || zakonodajna pobuda || Ta pobuda naj bi omogočila posodobitev in poenostavitev veljavnega okvira EU za javna naročila (direktivi 2004/17/ES in 2004/18/ES). Pregled naj bi – ob ohranitvi načel preglednosti in nediskriminacije – v skladu z načeli pametne pravne ureditve zagotovil, da bo okvir EU za naročila kar najučinkovitejši, tako da bo dajal najboljše mogoče rezultate javnega naročanja z najmanjšimi mogočimi transakcijskimi stroški in upravnimi bremeni. Med drugim bodo med pregledom obravnavana vprašanja, kot so poenostavitev postopkov oddaje naročil, posodobitev določb o elektronskih naročilih, javno-javno sodelovanje (med javnimi organi) in možnost uporabe javnega naročanja za dosego drugih ciljev politik.

54 || Direktiva o zavarovalnih jamstvenih shemah || zakonodajna pobuda || Zakonodajni predlog (direktiva) o zavarovalnih jamstvenih shemah naj bi zagotovil, da zavarovalne jamstvene sheme obstajajo v vseh državah članicah in da so skladne z minimalnim sklopom osnovnih značilnosti.

55 || Uredba o evropski ustanovi || zakonodajna pobuda || Reševanje čezmejnih težav, s katerimi se srečujejo ustanove (in morebiti tudi druge statusne oblike pravnih oseb, ki opravljajo človekoljubne dejavnosti) in njihovi donatorji, zlasti kar zadeva pretirana upravna bremena ali pravne omejitve.

56 || Pobuda o koncesijah || zakonodajna pobuda || Zagotovitev pravne jasnosti in varnosti v zvezi s predpisi, ki urejajo dodeljevanje koncesijskih pogodb.

57 || Direktiva o zagotavljanju doslednosti in učinkovitosti predpogodbenih razkritij in prodajnih pravil za paketne naložbene produkte za male vlagatelje || zakonodajna pobuda || Doseganje visoke stopnje varstva potrošnikov z zagotavljanjem ustreznih in primerljivih razkritij o produktih ter prodajnih zahtev za podobne produkte.

58 || Zelena knjiga o Direktivi o poklicnih kvalifikacijah: kako naprej do morebitne reforme || nezakonodajna pobuda || Predložitev ocenjevalnega poročila, ki bo temeljilo na naknadni oceni trenutnega delovanja Direktive o poklicnih kvalifikacijah, in zelene knjige, ki bo omogočila posvetovanje o potrebi po nadaljnji reformi te direktive.

59 || Sporočilo in poročilo o rezultatih izvajanja Direktive o storitvah in njenega „postopka medsebojnega ocenjevanja“ || nezakonodajna pobuda || V sporočilu/poročilu bodo opisani postopek medsebojnega ocenjevanja in stanje notranjega trga po začetku izvajanja Direktive o storitvah ter načrt za nadaljevanje (vključno z razmislekom, ali bi bili za nekatera področja potrebni nadaljnji ukrepi – zakonodajne ali nezakonodajne narave).

60 || Zelena knjiga o okvirni pobudi za upravljanje podjetij || nezakonodajna pobuda || Proučitev vrste vprašanj, ki jih imajo podjetja glede upravljanja, vključno z učinkovitim delovanjem upravnih odborov, varstvom manjšinskih delničarjev in udeležbo delničarjev/vlagateljev, ter splošnih vprašanj o delovanju sistema „spoštuj pravila ali pojasni svoje ravnanje“ in spremljanju po vseh državah članicah.

61 || Pobuda za socialna podjetja || nezakonodajna/zakonodajna pobuda || Podpiranje socialnih podjetij in njihovega razvoja na enotnem trgu.

62 || Okvir EU za približevanje režimov sankcij v finančnem sektorju || zakonodajna pobuda || Dosledna krepitev nacionalnih režimov sankcij in izboljšanje izvrševanja sankcij.

63 || Direktiva o zakonodaji o vrednostnih papirjih, Uredba o centralnih registrih vrednostnih papirjev || zakonodajna pobuda || Glavni cilj te politike je poenostaviti hrambo vrednostnih papirjev in transakcije z njimi, in sicer z uskladitvijo zakonodaj držav članic. To zajema tako materialnopravni vidik kot vidik kolizije zakonov. Drugi cilj te politike je odpraviti pravila, ki ovirajo deponiranje izdaj vrednostnih papirjev v register v drugi državi članici.

64 || Sprememba Direktive o KNPVP glede pravil o depozitarjih KNPVP in politikah plačil || zakonodajna pobuda || Povečanje ravni varstva vlagateljev in vzpostavitev enakih pogojev za vlagatelje v KNPVP po vsej Evropi z določitvijo natančnih pravil glede hrambe vrednostnih papirjev pri depozitnih družbah.

65 || Revizija Direktive o institucijah za poklicno pokojninsko zavarovanje || zakonodajna pobuda || Ohranjanje enakih pogojev kot pri Solventnosti II in spodbujanje k povečanju števila čezmejnih dejavnosti na tem področju ter s tem prispevanje k odzivu na izzive staranja prebivalstva in javnega dolga.

66 || Ukrep na podlagi zelene knjige o korporativnem upravljanju finančnih institucij || zakonodajna pobuda || Izboljšanje kakovosti mehanizmov korporativnega upravljanja finančnih institucij, da bi se izognili ponovnim težavam pri korporativnem upravljanju v bankah in drugih finančnih institucijah, ki so prispevale k finančni krizi leta 2008.

Pravosodje, temeljne pravice in državljanstvo

67 || Predlog uredbe o koliziji pravil v zadevah v zvezi s skupnim premoženjem zakoncev, vključno z vprašanji pristojnosti in vzajemnega priznavanja, ter uredbe o premoženjskopravnih posledicah prenehanja drugih vrst življenjske skupnosti || zakonodajna pobuda || Ta uredba bo zagotovila objektivna merila za določitev prava, ki se uporabi za urejanje skupnega premoženja zakoncev v primeru mednarodnih zakonskih zvez. To prav tako zajema primere, ko je premoženje zakoncev v različnih državah članicah. Uredba bo poleg tega obravnavala vprašanje, katero nacionalno sodišče je pristojno, ter vsebovala mehanizem priznavanja in izvrševanja sodb ene države članice v drugi državi članici.

68 || Okvir EU za nacionalne strategije vključevanja Romov || nezakonodajna pobuda || V sporočilu bo na podlagi prve faze prizadevanj projektne skupine za Rome zlasti ocenjeno, kako in kako učinkovito uporabljajo države članice sredstva EU v podporo vključevanju Romov. V njem bodo prav tako opredeljene pomanjkljivosti v uporabi teh sredstev in navedeni predlogi za ukrepanje.

69 || Predlog direktive o pravici do zagovornika v kazenskem postopku || zakonodajna pobuda || Ta pobuda naj bi osumljencem in obtožencem v kazenskem postopku v EU omogočila dosledno in ustrezno uresničevanje pravice do zagovornika. Predlog je del načrta za krepitev procesnih pravic osumljenih ali obtoženih oseb v kazenskih postopkih.

70 || Zakonodajni predlog o spremembi Sklepa 95/553/ES o uveljavljanju pravice do konzularne zaščite || zakonodajna pobuda || Vsak državljan EU, ki je v tretji državi, v kateri njegova država članica nima predstavništva, ima pravico do učinkovite konzularne pomoči na veleposlaništvu ali konzulatu katere koli druge države članice pod enakimi pogoji kot državljani te države članice. Predlog naj bi državam članicam pri tej nalogi pomagal s predstavitvijo konkretnih ukrepov za zagotavljanje, da so vsi državljani EU obveščeni o svojih pravicah in je obseg zaščite pojasnjen.

71 || Zakonodajni predlog o povečanju finančnega nadomestila konzularne zaščite v kriznih razmerah || zakonodajna pobuda || Predlog naj bi v skladu z akcijskim načrtom Komisije za obdobje 2007–2009 o zagotavljanju učinkovite konzularne zaščite v tretjih državah vzpostavil sistem nadomestil med državami članicami v kriznih razmerah.

72 || Revizija Direktive Sveta 90/314/EGS o paketnem potovanju, organiziranih počitnicah in izletih || zakonodajna pobuda || Namen predloga je posodobiti veljavna pravila za varstvo potrošnikov, ki kupujejo paketna potovanja, zlasti po internetu, in olajšati nakupovanje paketnih potovanj iz drugih držav članic.

73 || Sporočilo o Direktivi o zavajajočem in primerjalnem oglaševanju || nezakonodajna pobuda || V sporočilu bodo opredeljena in proučena področja za morebitno revizijo navedene direktive.

74 || Sporočilo o evropskem pravosodnem usposabljanju || nezakonodajna pobuda || V skladu s stockholmskim programom bo sporočilo vsebovalo zamisli o tem, kako povečati število zaposlenih v pravosodju, ki se udeležijo usposabljanja o pravnem redu EU v državah članicah, podpreti razvoj in organizacijo dejavnosti evropskega pravosodnega usposabljanja na lokalni, nacionalni in evropski ravni ter izboljšati kakovost teh dejavnosti, pa tudi podpreti razvoj in organizacijo izmenjav po vzoru programa Erasmus.

75 || Uredba o zastaralnih rokih za čezmejne cestnoprometne prekrške || zakonodajna pobuda || Ta pobuda naj bi zagotovila, da žrtvam čezmejnih prometnih nesreč ne grozi izguba pravice do odškodnine zaradi razlik v zastaralnih in prekluzivnih rokih v državah članicah.

76 || Revizija Okvirnega sklepa o finančnih kaznih || zakonodajna pobuda || Ta pobuda naj bi zagotovila dosledno vzajemno priznavanje in izvrševanje finančnih kazni, izrečenih v drugi državi članici, vključno s kaznimi za prekrške v cestnem prometu.

77 || Zakonodajni predlog o komuniciranju s sorodniki, delodajalci in konzularnimi organi v kazenskih postopkih || zakonodajna pobuda || Ta pobuda naj bi zagotovila dosledna in ustrezna minimalna skupna pravila po vsej EU o pravici osumljencev in obtožencev, ki jim je odvzeta prostost, da je vsaj ena oseba obveščena o odvzemu prostosti. Predlog je del načrta za krepitev procesnih pravic osumljenih ali obtoženih oseb v kazenskih postopkih.

78 || Posvetovanje (prva faza in druga faza) z evropskimi socialnimi partnerji o usklajevanju poklicnega, družinskega in zasebnega življenja (2011) || nezakonodajna pobuda || V skladu z Listino žensk iz leta 2010 in na podlagi svežnja o usklajevanju poklicnega in zasebnega življenja iz leta 2008 se bo Komisija posvetovala z evropskimi socialnimi partnerji o nadaljnjih zakonodajnih ukrepih za izboljšanje ravnotežja med poklicnim in zasebnim življenjem, vključno z očetovskim dopustom in dopustom za nego vzdrževanih družinskih članov. Ti ukrepi bodo služili dvojnemu namenu, in sicer povečevanju zaposlenosti žensk, saj so ženske tiste, ki večinoma skrbijo za otroke in druge vzdrževane družinske člane, ter spopadanju z demografskim izzivom. Od izida posvetovanja je odvisno, ali bo Komisija leta 2012 sprejela zakonodajni predlog o usklajevanju poklicnega in zasebnega življenja, vključno z očetovskim dopustom in dopustom za nego vzdrževanih družinskih članov.

Pomorske zadeve in ribištvo

79 || Predlog zakonodajnega ukrepa Evropskega parlamenta in Sveta o vzpostavitvi okvira za pomorsko prostorsko načrtovanje || zakonodajna pobuda || Zagotavljanje, da države članice poskrbijo za stabilen, zanesljiv, v prihodnost usmerjen in celovit okvir načrtovanja za čim boljšo uporabo morskega prostora v korist gospodarskega razvoja in morskega okolja ter da pri tem uporabijo skupen pristop za olajšanje čezmejnega pomorskega prostorskega načrtovanja.

Zaščita finančnih interesov EU

80 || Sporočilo o zaščiti finančnih interesov Evropske unije, ki zajema tudi kazenskopravni vidik || nezakonodajna pobuda || Namen te pobude je opredeliti načine izvajanja novih pristojnosti Komisije, uvedenih z Lizbonsko pogodbo, za zaščito finančnih interesov Unije, in sicer z zagotovitvijo elementov v prihodnost usmerjenega in usklajenega pristopa za krepitev zaščite finančnih interesov Evropske unije, vključno s sredstvi kazenskega prava.

81 || Nadaljnji ukrep na podlagi dokumenta za razmislek o reformi Evropskega urada za boj proti goljufijam (OLAF) – spremenjena predloga o spremembi uredb o uradu OLAF št. 1073/1999 in 1074/1999 || zakonodajna pobuda || Komisija naj bi sprejela spremenjeni predlog o spremeni uredbe št. 1073/1999. Namen spremenjenega predloga je izboljšati učinkovitost preiskav in odgovornost urada OLAF.

Raziskave in inovativnost

82 || Evropska strategija in akcijski načrt za trajnostno biogospodarstvo do leta 2020 || nezakonodajna pobuda || Sporočilo bo vsebovalo vizijo in akcijski načrt za trajnostno in inovativno evropsko biogospodarstvo do leta 2020, kar vključuje: – uvedbo evropskega partnerstva za inovacije in dokončanje evropskega raziskovalnega prostora v sektorjih biogospodarstva, – izboljšanje okvirnih pogojev za inovacije, vključno s podpiranjem prenosa znanja in javnih naročil ter razvojem standardov, – spodbujanje reform nacionalnih sistemov držav članic za raziskave, razvoj in inovacije, da bi omogočili razvoj biogospodarstva na nacionalni ravni.

83 || Sporočilo o partnerstvih na področju raziskav in inovacij || nezakonodajna pobuda || Komisija bo predložila sporočilo o tem, kako lahko partnerstva za inovacije in raziskave v različnih oblikah (npr. javno-zasebna in javno-javna) prispevajo k uresničevanju ciljev strategije Evropa 2020 in Unije inovacij. V zvezi s tem bo posebna pozornost namenjena konceptu partnerstev za inovacije.

84 || Sporočilo o znanstvenih informacijah || nezakonodajna pobuda || Gre za ukrep na podlagi sporočila iz leta 2007 o znanstvenih informacijah v digitalni dobi, ki je bilo sprejeto v okviru pobude o digitalnih knjižnicah. Sporočilo bo vsebovalo oceno razvoja dostopa do znanstvenih informacij in osnutek naslednjih ukrepov Komisije. Med drugim bo v njem opredeljeno mnenje o možnosti razširitve politike prostega dostopa s trenutnih poskusnih področij na celoten osmi okvirni program.

Obdavčenje in carinska unija

85 || Obdavčitev finančnega sektorja || zakonodajna/nezakonodajna pobuda || Ta pobuda sledi sporočilu, sprejetemu 7. oktobra, v katerem je opisan dvostranski pristop k obdavčitvi finančnega sektorja za odziv na svetovne in evropske izzive. Na svetovni ravni Komisija podpira zamisel o davku na finančne transakcije, na ravni EU pa se zdi, da je najboljša rešitev davek na finančne dejavnosti. Komisija bo ti možnosti natančneje ocenila, da bi lahko poleti 2011 predstavila ustrezne pobude politike o obdavčitvi finančnega sektorja. Pred predstavitvijo kakršnega koli predloga pa bo pomembno oceniti kumulativni učinek nove ureditve, morebitnih dajatev za banke in davkov na finančne institucije.

86 || Pobuda o čezmejnih davkih na dediščino || nezakonodajna pobuda || Spodbujanje usklajevanja obdavčitve dediščine med državami članicami EU, da se preprečita dvojno obdavčenje in dvojno neobdavčenje v čezmejnih razmerah ter predlagajo priporočila za države članice na tem področju.

Trgovina

87 || Sporočilo o trgovini in razvoju || nezakonodajna pobuda || To sporočilo je nadgradnja strategije Evropa 2020 in sporočila Komisije o prihodnji trgovinski politiki ter ju bo dopolnilo z natančnejšo določitvijo, kako bo prihodnja trgovinska politika EU vključevala izrazito razvojno razsežnost ter kako se bo odzivala na posamezne razvojne potrebe in razmere trgovinskih partneric EU, ki imajo status držav v razvoju in najmanj razvitih držav, v podporo njihovemu vključevanju v svetovno gospodarstvo.

Promet

88 || Predlog o varnostnih skenerjih || zakonodajna pobuda || Gre za ukrep na podlagi poročila iz junija 2010 o varnostnih skenerjih, ki naj bi ob upoštevanju rezultatov ocene učinka vzpostavil ureditveni okvir za uporabo varnostnih skenerjev na letališčih EU.

89 || Sveženj o socialnem programu za pomorstvo || zakonodajna/nezakonodajna pobuda || Sveženj bo obravnaval različne vidike „človeškega dejavnika“ v pomorskem prometu, zlasti izobraževanje in izdajanje spričeval za pomorščake (Sporočilo o socialnem programu za pomorski promet, predlog direktive o nadzoru uporabe konvencije Mednarodne organizacije dela, predlog revizije Direktive 2008/106/ES o izobraževanju pomorščakov).

90 || Sporočilo o mednarodni prometni politiki ob upoštevanju sosednjih držav || nezakonodajna pobuda || Gre za skupno sporočilo generalnih direktoratov ELARG, AIDCO in RELEX/EEAS, ki bo obravnavalo prometno politiko do držav, ki jih zajemata sosedska in širitvena politika. Ta načrt bo združil vse ločene prometne politike, povezane z vzhodnim partnerstvom in širitvijo, v enem okviru politik, ki bo imel tudi boljše povezave na našo politiko vseevropskih prometnih omrežij.

91 || Strateški načrt za tehnologijo prometa || nezakonodajna pobuda || Ta načrt bo zagotovil strateški okvir za raziskave ter tehnološki razvoj in uporabo tehnologij na podlagi potreb te politike ter vizije za celovit, učinkovit in okolju prijazen prometni sistem za leto 2050.

92 || Sveženj o e-mobilnosti || zakonodajna/nezakonodajna pobuda || Ta sveženj zakonodajnih ukrepov bo uvedel uporabo novih tehnologij v različne vrste prevoza v podporo učinkovitega in trajnostnega prometnega sistema. Ukrepi se bodo nanašali na skupno izdajanje vozovnic za železniški promet, digitalni tahograf, elektronsko cestninjenje, celostne pomorske podatke itd.

2012–2014

Št. || Naslov || Vrsta pobude || Opis obsega ciljev || Datum sprejetja

Podnebni ukrepi

1 || Ukrepi za vključitev emisij pomorskega prometa v zaveze EU za zmanjšanje emisij toplogrednih plinov, če na mednarodni ravni ni dogovorjenih pravil || zakonodajna pobuda || V skladu s podnebno in energetsko zakonodajo EU je treba sprejeti ukrepe za vključitev emisij pomorskega prometa v zaveze EU za zmanjšanje emisij toplogrednih plinov, če te niso vključene v mednarodno dogovorjene cilje za zmanjšanje emisij do leta 2011. || 2012

Kohezijska politika

2 || Drugo strateško poročilo o izvajanju programov kohezijske politike 2007–2013 || nezakonodajna pobuda || Člen 30 Uredbe 1083/2006 zahteva od Komisije, da pripravi strateško poročilo najpozneje do 1. aprila 2013. || 2013

Konkurenca

3 || Revizija smernic o državni pomoči za reševanje in prestrukturiranje || nezakonodajna pobuda || Sedanje smernice za reševanje in prestrukturiranje veljajo do oktobra 2012. Čeprav je bila veljavnost sedanjih smernic podaljšana zaradi finančne krize, so se pripravljalna dela za njihovo revizijo začela leta 2007, ko je bilo predvideno, da se ta opravi do leta 2009. || 2012

4 || Revizija smernic o nacionalni regionalni pomoči || nezakonodajna pobuda || – Sedanje smernice veljajo do 31. decembra 2013. – Možna revizija pravil o razmejitvi regij, stopnjah intenzivnosti pomoči, ki so dovoljene za velike investicijske projekte. || 2012

5 || Revizija smernic o državni pomoči za širokopasovna omrežja || nezakonodajna pobuda || Revizija sedanjih smernic se opravi najpozneje do 30. septembra 2012. || 2012

Razvoj

6 || Predlog sklepa Sveta o nadomestitvi Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti („Sklep o pridružitvi čezmorskih držav“) || zakonodajna pobuda || Sklep Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti („Sklep o pridružitvi čezmorskih držav“) preneha veljati 31. decembra 2013 in bo nadomeščen z novim sklepom. || 2012

Zaposlovanje, socialne zadeve in vključevanje

7 || Sporočilo „Razvijanje podatkov o trgu delovne sile in upravljanja spretnosti: k reviziji spretnosti v EU “ || nezakonodajna pobuda || Kot nadaljnji ukrep vodilne pobude „Program za nova znanja in spretnosti in nova delovna mesta“ bo revizija spretnosti v EU namenjena oceni sedanje in prihodnje ponudbe spretnosti in potreb trga delovne sile ter njihovih posledic za izobraževalne sisteme in sisteme za usposabljanje. Revizijo spretnosti v EU bi bilo treba opraviti vsaki dve leti. || 2012

8 || Predlog pravnega instrumenta o uveljavljanju pravic delavcev migrantov iz EU v zvezi z načelom prostega pretoka delavcev || zakonodajna pobuda || Odprava obstoječih ovir za mobilnost delavcev iz EU, tako da se okrepi uveljavljanje pravic iz zakonodaje EU. || 2012

9 || Sporočilo Komisije glede nove strategije EU o varnosti in zdravju pri delu (2012) || nezakonodajna pobuda || Sporočilo bo določilo nov strateški okvir za varnost in zdravje pri delu za obdobje 2013–2020. || 2012

10 || Predlog uredbe o spremembi Uredbe 1612/68 (EURES) || zakonodajna pobuda || Predlog bo podpiral izvajanje vodilne pobude „Mladi in mobilnost“. Zlasti je namenjena okrepitvi mreže EURES, izboljšanju obstoječih informacijskih in svetovalnih dejavnosti ter razširitvi navedene mreže, da bi zajemala shemo na ravni EU za mobilnost mladih delavcev. || 2012

11 || Zakonodajni predlog o spremembi Direktive 2004/37 o varovanju delavcev pred nevarnostmi zaradi izpostavljenosti rakotvornim ali mutagenim snovem pri delu (2013) || zakonodajna pobuda || Namen je pregledati veljavni pravni okvir, da se določijo sprejemljive ravni tveganja za raka, izboljša obvladovanje tveganja in oceni razširitev področja uporabe direktive, da bi se upoštevali novi dejavniki tveganja in snovi, ki so strupene za razmnoževanje. || 2013

Energetika

12 || Uredba o poročanju o prenosu jedrskih predmetov med DČ Evropske skupnosti za atomsko energijo || zakonodajna pobuda || Vzpostavitev mehanizma poročanja za prenos jedrskih predmetov med državami članicami Evropske skupnosti za atomsko energijo, za katere veljajo zahteve glede poročanja na podlagi dodatnih protokolov k sporazumom o jedrskih nadzornih ukrepih, ki so bili sklenjeni med DČ in Mednarodno agencijo za atomsko energijo (IAEA). V okviru sprejetja prenovljene uredbe o blagu z dvojno rabo (Uredba (ES) št. 428/2009) so se DČ sporazumele, da ponovno obravnavajo seznam jedrskih predmetov, za katere velja nadzor izvoza med DČ Evropske skupnosti za atomsko energijo. || 2012

Okolje

13 || Sveženj ABS v zvezi z mednarodno ureditvijo o dostopu do genskih virov in delitvi koristi, vključno s predlogi sklepov sveta za podpis in ratifikacijo mednarodnega sporazuma ter ustrezno izvajanje pobud na ravni Unije || zakonodajna/nezakonodajna pobuda || Te pobude so del pripravljalnega postopka, na koncu katerega EU podpiše in ratificira mednarodno pogodbo o dostopu do genskih virov in delitvi koristi. Podpis in ratifikacija Protokola ABS morata temeljiti na sporočilu o tem, kako si bo Komisija z zakonodajnimi in drugimi ukrepi prizadevala za izvajanje protokola ABS v Uniji. Predvideni so tudi ustrezni nadaljevalni ukrepi za izvajanje protokola ABS v EU. || 2012

14 || Revizija direktive o presojah vplivov na okolje || zakonodajna pobuda || Splošni cilj revizije je izboljšanje delovanja Direktive z zagotavljanjem bolj usklajene in učinkovite uporabe načel presoje vplivov na okolje in zagotovitev skladnosti z mednarodnimi obveznostmi, ki izhajajo iz konvencije iz Espooja (vključno s Protokolom o strateški presoji vplivov na okolje). || 2012

15 || Načrt za varovanje evropskih vodnih virov || zakonodajna/nezakonodajna pobuda || Cilj je zagotoviti razpoložljivost zadostnih količin kakovostne vode, da se podprejo vodni ekosistemi ter trajnostna uporaba vode za potrebe ljudi in gospodarske namene. Načrt bo temeljil na pregledu obstoječe vodne politike, vključno s politiko o pomanjkanju vode, ranljivosti in sušah, ter na oceni izvajanja okvirne direktive o vodah. Možnost varčevanja z vodo v EU se že ocenjuje na 40 %. Lahko bi se oblikovala pobuda o učinkoviti rabi vode, da se spodbudi varčevanje z vodo v javnih in zasebnih stavbah. || 2012

16 || Revizija strategije o povzročiteljih endokrinih motenj || nezakonodajna pobuda || Na podlagi poročila za leti 2010 in 2011 o obstoječi strategiji o povzročiteljih endokrinih motenj bo revizija strategije namenjena proučitvi možnosti tesnejšega nadzora in omejitev proizvodnje, uvoza, odobritve in uporabe snovi, ki veljajo za povzročitelje endokrinih motenj. || 2012-2013

Zdravje in potrošniki

17 || Sveženj vsebuje: 1. predlog zakonodaje o zdravstvenem varstvu živali || zakonodajna pobuda || Predlog bo temeljil na izkušnjah, pridobljenih pri izvajanju veljavne zakonodaje, in na obsežnem ocenjevanju izvajanja politike EU o zdravstvenem varstvu živali. Cilj nove zakonodaje o zdravstvenem varstvu živali je vzpostavitev jasnejše ureditvene strukture zdravstvenega varstva živali v EU v en obsežen okvir o zdravstvenem varstvu živali. || 2012

|| 2. Predlog za revizijo Uredbe 882/2004 o izvajanju uradnega nadzora v prehranjevalni verigi, ki zadeva zlasti financiranje uradnega nadzora, nadzor ostankov veterinarskih zdravil in pesticidov (Direktiva 96/23/ES) in načela, ki določajo organizacijo veterinarskih pregledov proizvodov in živali, ki se uvažajo v EU iz tretjih držav (Direktiva 97/78/ES in Direktiva 91/496/EGS) || zakonodajna pobuda || Revizija Uredbe 882/2004 je namenjena upoštevanju rezultatov številnih ocenjevanj, ki se trenutno izvajajo (o pristojbinah, ostankih, nadzoru uvoza) in so namenjena izboljšanju učinkovitosti uradnega nadzora v celotni prehranjevalni verigi s proučevanjem posebej urejenih področij (ostanki) ter nedoslednosti in razhajanj v izvrševanju (pristojbine) in z uvajanjem prožnejšega pristopa k mejnim kontrolam, ki bolj temelji na oceni tveganja. Namenjena je tudi zagotavljanju popolnoma integriranega nadzornega sistema, vključno z zdravstvenim varstvom živali in rastlin, in poenostavitvi okvira za sodelovanje med Komisijo in državami članicami na področju izvrševanja. Cilj predloga je tudi poenostavitev in racionalizacija splošnega okvira, v katerem Komisija in države članice sodelujejo v skladu z določbami Uredbe. ||

|| 3. Zakonodaja EU o zdravstvenem varstvu rastlin || || Pobuda zrcali potrebo po posodobitvi veljavne ureditve sistema zdravstvenega varstva rastlin, ki temelji na nedavnem naknadnem vrednotenju. Boljše preprečevanje vnosa novih škodljivcev in bolezni bo preprečilo drage kampanje za izkoreninjenje ali nadzor v kasnejši fazi, preprečilo bo nepotrebno povečanje uporabe pesticidov, omogočilo bo trajnostno proizvodnjo in konkurenčnost kmetijstva ter pripomoglo k zagotovitvi prehranske varnosti in varstvu gozdov, krajine in vrtov. Izboljšana zakonodaja in bolj usklajeno izvajanje določb bosta omogočila učinkovitejše obravnavanje učinkov globalizacije in podnebnih sprememb na zdravje rastlin. ||

18 || Sveženj: 1) Predlog za revizijo Direktive o zdravilih za uporabo v veterinarski medicini || zakonodajna pobuda || Zakonodaja o veterinarskih zdravilih bo ovrednotena, da se ugotovijo prevelike upravne obremenitve in opredelijo težave, na primer pomanjkanje odobrenih veterinarskih zdravil za zdravljenje bolezni manj pomembnih vrst živali ali bolezni, ki se redko pojavljajo. Cilj revizije je povečanje dostopnosti zdravil na trgu in zmanjšanje obremenitev za podjetja, tako da se racionalizira postopek odobritve veterinarskih zdravil ob spoštovanju javnega zdravja, zdravja živali in okolja. || 2012

|| 2) Predlog za revizijo medicirane krme || || S to pobudo naj bi pojasnili področje uporabe zakonodaje o medicirani krmi glede na druge predpise o krmi in zakonodajo o zdravilih za uporabo v veterinarski medicini, da se oceni razmerje med dajanjem zdravil za uporabo v veterinarski medicini in dajanjem zdravil prek medicirane krme in da se ocenijo različni načini dajanja zdravil za uporabo v veterinarski medicini v smislu stroškov, varnosti in učinkovitosti. S pobudo naj bi si prizadevali tudi za vzpostavitev enakih konkurenčnih pogojev v EU, ki zagotavljajo varno in učinkovito uporabo medicirane krme. ||

19 || Sporočilo o opolnomočenju potrošnikov || nezakonodajna pobuda || Trgi, trženje, proizvodi in storitve postajajo vedno bolj zapleteni in izpopolnjeni. Potrošniki s težavo sprejemajo premišljene odločitve in odločitve, ki so v njihovem interesu. Zato je namen Sporočila zbrati najboljše prakse na področju opolnomočenja potrošnikov v zvezi z informiranjem, izobraževanjem, mediji, zastopanjem in pravnimi sredstvi. Vključevalo bo: ugotavljanje najboljših praks pri informiranju potrošnikov o njihovih pravicah, svetovanje potrošnikom, reševanje pritožb potrošnikov, izobraževanje potrošnikov in krepitev njihovih zmogljivosti ter pripravo smernic o preglednosti cen in informacij o razmerju med ceno in kakovostjo. || 2012

20 || Predlog za revizijo Direktive o kliničnem preskušanju zaradi spodbujanja kliničnih raziskav in inovacij v farmacevtskem sektorju || zakonodajna pobuda || Cilj je revizija Direktive o kliničnem preskušanju, da se odpravijo pomanjkljivosti, ugotovljene z različnimi ocenjevanji, ki jih je Komisija opravila v preteklih letih. Okrepiti je treba znanje in inovacije v kliničnih raziskavah. Predlog bi upošteval dejstvo, da se velika večina večjih kliničnih preskušanj izvaja po vsej Evropi. Morebitna vprašanja, ki bi jih bilo treba rešiti, so zmanjšanje upravnih zamud pred začetkom kliničnih preskušanj, pri čemer bi se izognili razhajajočim se odločitvam v EU in racionalizirali postopke poročanja. || 2012

21 || Predlog direktive Evropskega parlamenta in Sveta o medicinskih pripomočkih ter razveljavitvi direktiv 90/385/EGS in 93/42EGS ter predlog Evropskega parlamenta in Sveta o in vitro diagnostičnih medicinskih pripomočkih in razveljavitvi Direktive 98/79/ES || zakonodajna pobuda || Medicinski pripomočki: cilj je poenostaviti in okrepiti predpise, da se zagotovi visoka raven varovanja zdravja, pri čemer se hkrati zagotovi tudi nemoteno delovanje notranjega trga ter konkurenčnost in inovacijske zmogljivosti sektorja. Ocena veljavne ureditve kaže, da obstajajo pravne vrzeli v zvezi z izdelki, ki jih ne urejajo nobeni posebni predpisi Unije in da je treba odpraviti nekatere pomanjkljivosti v sistemu. In vitro diagnostični medicinski pripomočki: cilj je poenostaviti in okrepiti predpise, da se zagotovi visoka raven varovanja zdravja, pri čemer se hkrati zagotovi tudi nemoteno delovanje notranjega trga ter konkurenčnost in inovacijske zmogljivosti sektorja. Ocena veljavne ureditve kaže na nekaj vprašanj, ki jih je treba pojasniti, nekatere vidike, ki jih je treba uvesti v zakonodajo. Zagotoviti je treba tudi podobnost s predpisi naših glavnih trgovinskih partnerjev. || 2012

Notranje zadeve

22 || Evropska strategija za upravljanje identitete, vključno z zakonodajnimi predlogi o opredelitvi kraje identitete kot kaznivega dejanja ter o elektronski identiteti (eID) in varnih sistemih za preverjanje resničnosti podatkov || nezakonodajna/zakonodajna pobuda || Z njo naj bi se predlagali ukrepi za ohranjanje integritete podatkov o identiteti v vseh fazah „verige podatkov o identiteti“ in zagotovitev kriminalizacije kraje identitete v vsej EU. Tako naj bi se onemogočale kriminalne dejavnosti, še preden pride do hujših kaznivih dejanj. Posebno kaznivo dejanje kraje identitete ali lažnega prikazovanja identitete bi tudi lahko olajšalo čezmejne preiskave in pregon storilcev kaznivih dejanj. || 2012

23 || Sporočilo o evropskem modelu za izmenjavo informacij, ki mu sledi akcijski načrt || nezakonodajna pobuda || Evropski model za izmenjavo informacij (EIXM) je namenjen evidentiranju, ocenjevanju in priporočitvi načinov za utrditev čezmejne izmenjave informacij med organi kazenskega pregona v EU. || 2012

24 || Sprememba Sklepa o ustanovitvi CEPOL || zakonodajna pobuda || Pobuda je namenjena razširitvi orodij za oblikovanje politik Evropske policijske akademije – CEPOL (akreditacija) in reorganizaciji institucionalnega ustroja CEPOL (povečanje nadzornih pooblastil Komisije in avtonomija direktorja). || 2013

25 || Predlog uredbe o ustanovitvi Evropskega policijskega urada (Europol) || zakonodajna pobuda || Sprememba pravnega okvira Europola po začetku veljavnosti Lizbonske pogodbe (v skladu s členom 88 PDEU). || 2013

26 || Zakonik EU o priseljevanju || || Konsolidacija celotne zakonodaje na področju priseljevanja, in sicer najprej zakonitega priseljevanja, in po potrebi razširitev veljavnih določb, kot določa stockholmski program. || 2013

Humanitarna pomoč in krizno odzivanje

27 || Predlog uredbe za ustanovitev Evropske prostovoljske enote za humanitarno pomoč (EVHAC) || zakonodajna pobuda || Cilj je vzpostaviti okvir za skupni prispevek mladih Evropejcev k humanitarnim dejavnostim Unije. V letu 2011 bo zunanja študija pomagala določiti različne možnosti, vključno s pripravljalnimi ukrepi. || 2012

Industrija in podjetništvo/okolje

28 || Pregled REACH || nezakonodajna/zakonodajna pobuda || Komisija mora leta 2012 opraviti oceno Uredbe REACH, pri tem pa mora upoštevati naslednje minimalne zahteve: pregled izkušenj, pridobljenih pri izvajanju te uredbe, ter višine in razdelitve sredstev, ki jih je Komisija namenila za razvoj in ocenjevanje nadomestnih testnih metod (člen 117(4) Uredbe REACH); presoja, ali spremeniti (ali ne) področje uporabe Uredbe REACH v izogib pokrivanju z drugimi določbami Skupnosti (člen 138(6) Uredbe REACH); pregled Evropske agencije za kemikalije (člen 75(2) Uredbe REACH). || 2012

Industrija in podjetništvo

29 || Pregled evropskega sistema standardizacije || zakonodajna pobuda || Večji pregled obstoječega sistema standardizacije, ki je med drugim namenjen krepitvi inovacij. || 2013

Notranji trg in storitve

30 || Predlog za spremembo Direktive o finančnih konglomeratih (2002/87/ES) || zakonodajna pobuda || Glede na tekoči razvoj revidiranih zakonodajnih pristopov za finančne konglomerate na ravni skupnega foruma (sprejetje končnega poročila, predvideno za november 2011) se ustrezno spremeni Direktiva FICOD z namenom, da se a) neregulirane osebe vključijo v področje nadzora finančnih konglomeratov in b) zagotovi boljša medsektorska usklajenost glede pomembnih vidikov. || 2012

31 || Pregled zakonodaje o poklicnih kvalifikacijah || zakonodajna pobuda || Po oceni pravnega reda na področju poklicnih kvalifikacij bo ustrezno spremenjen navedeni zakonodajni okvir. || 2012

32 || Pobuda o skladih tveganega kapitala || zakonodajna pobuda || Komisija bo do leta 2012 zagotovila, da bodo skladi tveganega kapitala, ustanovljeni v kateri koli državni članici, lahko prosto poslovali in investirali po vsej Evropski uniji, in sicer brez neugodnega davčnega obravnavanja (po potrebi prek dodatne zakonodajne ureditve). || 2012

33 || Pobude za spodbujanje varčevanja državljanov in zasebnih naložb || zakonodajna pobuda || Komisija bo proučila ukrepe, ki bi lahko spodbudili dolgoročno varčevanje in zasebne naložbe v infrastrukturo in inovativne projekte. || 2012

34 || Ocena Evropskega sistema finančnega nadzora || nezakonodajna pobuda || Ocenjevanje, ki se bo izvajalo do konca sedanjega mandata, da se ovrednoti delovanje nove nadzorne strukture v EU. || 2012–2014

35 || Ocena regulativne reforme finančnega sektorja || nezakonodajna pobuda || Oceno s krizo povezane ureditve finančnega sektorja je treba opraviti pred koncem sedanjega mandata, da se pregleda, ali so cilji zakonodaje izpolnjeni. || 2012–2014

Pravosodje, temeljne pravice in državljanstvo

36 || Zakonodajni predlog o celovitem sistemu pridobivanja dokazov v kazenskih zadevah na podlagi načela vzajemnega priznavanja in vključevanja vseh vrst dokazov || zakonodajna pobuda || Cilj te pobude je zagotoviti celovito ureditev za pridobivanje dokazov v kazenskih zadevah, ki naj zajema vse vrste dokazov, roke za njeno uveljavljanje in omejuje razloge za zavrnitev. || 2012

37 || Zakonodajni predlog o vključitvi skupnih standardov za zbiranje dokazov v kazenskih zadevah, da se zagotovi njihova dopustnost || zakonodajna pobuda || Ta pobuda je namenjena olajšanju dopustnosti dokazov v kazenskih zadevah. || 2012

38 || Zakonodajni predlog o sistemu ECRIS-TCN v zvezi z obsojenimi državljani tretjih držav || zakonodajna pobuda || Pobuda je namenjena vzpostavitvi evidence državljanov tretjih držav, ki so jih obsodila sodišča držav članic. || 2012

39 || Revizija Uredbe (ES) št. 1393/2007 o vročanju pisanj v civilnih ali gospodarskih zadevah, ki bi lahko vsebovala oblikovanje skupnih minimalnih standardov || zakonodajna pobuda || Predlog o uporabi Uredbe (ES) št. 1393/2007 o vročanju pisanj v civilnih in gospodarskih zadevah s posebnim poudarkom na učinkovitosti organov za pošiljanje in sprejem ter na praktični izvedbi zahteve za posredovanje zaprosila za vročanje. || 2012

40 || Zakonodajni predlog o posebnih zaščitnih ukrepih v kazenskih postopkih za ranljive osumljene ali obtožene osebe || zakonodajna pobuda || Ta pobuda je namenjena zagotovitvi, da se v kazenskih postopkih v EU posebna pozornost posveti osumljencem ali obtožencem, ki na primer zaradi svoje starosti, duševnega ali fizičnega stanja ne morejo razumeti ali slediti vsebini ali pomenu postopka. Predlog je del načrta za krepitev procesnih pravic osumljenih ali obtoženih oseb v kazenskih postopkih. || 2012

41 || Uredba o odprtih telefonskih linijah EU za pogrešane otroke || zakonodajna pobuda || Ta pobuda je nadaljevanje sporočila o telefonski številki 116 za pogrešane otroke iz leta 2010 in je namenjena zagotavljanju ustreznega delovanja brezplačne telefonske številke 116 v vseh državah članicah. || 2012

42 || Zakonodajni predlog o krepitvi in prihodnosti Eurojusta || zakonodajna pobuda || Ta pobuda je namenjena razvoju in krepitvi delovanja Eurojusta ter njegovih zmogljivosti za obravnavo kaznivih dejanj zoper finančne interese EU. || 2013

44 || Zakonodajni predlog o medsebojnem priznavanju učinkov nekaterih listin o osebnem stanju || zakonodajna pobuda || Nadaljnji ukrepi na podlagi zelene knjige o prostem pretoku dokumentov, listin o osebnem stanju, verodostojnih listin in poenostavitvi zakonodaje. Predlog naj bi zajemal vzajemno priznavanje pravnih posledic nekaterih listin o osebnem stanju (npr. v zvezi z rojstvom, pripadnostjo, posvojitvijo, imenom, smrtjo). || 2013

45 || Zakonodajni predlog o odpravi uradnih postopkov za zakonodajo o dokumentih med državami članicami || zakonodajna pobuda || Nadaljnji ukrepi na podlagi zelene knjige o prostem pretoku dokumentov, listin o osebnem stanju, verodostojnih listin in poenostavitvi zakonodaje. Predlog naj bi zajemal odpravo formalnosti glede overitve listin med državami članicami. || 2013

46 || Zakonodajni predlog o vzajemnem priznavanju izgube pravic || zakonodajna pobuda || Pobuda je namenjena zagotovitvi vzajemnega priznavanja izgube pravic, izrečene na podlagi sodne odločbe v kazenskem postopku, da bi se ti ukrepi izvajali tudi v državi članici, ki kazni ni naložila. || 2013

47 || Predlog uredbe o spremembi Uredbe (ES) št. 2201/2003 o pristojnosti in priznavanju ter izvrševanju sodnih odločb v zakonskih sporih in sporih v zvezi s starševsko odgovornostjo, vključno z določitvijo skupnih minimalnih standardov v zvezi s priznavanjem odločb o starševski odgovornosti || zakonodajna pobuda || Na podlagi poročila o izvajanju Uredbe (ES) št. 2201/2003 je cilj tega predloga sprememba tega pravnega akta in uvedba skupnih minimalnih standardov v zvezi s priznavanjem odločb o starševski odgovornosti, da bi se ukinili postopki exequatur za tovrstne odločbe. || 2013

Pomorske zadeve in ribištvo

48 || Novi viri za rast iz morij in oceanov: Sporočilo Komisije o „modri rasti“ – nova vizija trajnostne rasti v obalnih regijah in pomorskih sektorjih || nezakonodajna pobuda || Sporočilo bo temeljilo na študiji, ki raziskuje predviden potek rasti v prihodnosti v obalnih regijah in pomorskem gospodarstvu, s posebnim poudarkom na pozitivnih učinkih na zaposlovanje. || 2012

49 || Predlog Uredbe EP in Sveta o podpori rasti in trajnosti prek boljšega znanja o morju || zakonodajna pobuda || Namenjen je financiranju učinkovitejše evropske arhitekture za znanje o morju. || 2013

50 || Sporočilo Komisije o povezovanju pomorskega nadzora in Predlog zakonodajnega ukrepa s strani EP in Sveta za vzpostavitev okvira za oblikovanje skupnega okolja za izmenjavo informacij. || nezakonodajna/zakonodajna pobuda || Od Komisije se je zahtevalo, da opredeli finančne posledice vzpostavitve skupnega okolja za izmenjavo informacij. || 2013

Zaščita finančnih interesov EU

51 || Zakonodajni predlog o zaščiti finančnih interesov Evropske unije, ki zajema tudi kazenskopravni vidik || zakonodajna pobuda || Ta pobuda je nadaljevanje sporočila o zaščiti finančnih interesov Evropske unije, ki zajema tudi kazenskopravni vidik, na podlagi člena 325(4) Pogodbe. || 2013

Raziskave in inovativnost

52 || Okvirna direktiva o evropskem raziskovalnem prostoru || zakonodajna pobuda || Kot je že bilo napovedano v vodilni pobudi „Unija inovacij“, bo Komisija predlagala okvir za evropski raziskovalni prostor in podporne ukrepe za odstranitev ovir za mobilnost in čezmejno sodelovanje. || 2012

Storitve splošnega pomena

53 || Sporočilo o okviru za kakovost storitev splošnega pomena || nezakonodajna pobuda || Ta pobuda bo nadgradila Protokol št. 26, ki je priloga k Lizbonski pogodbi. || 2012

Obdavčenje in carinska unija

54 || Ocena stanja carinske unije || nezakonodajna pobuda || Splošna ocena delovanja carinske unije v podporo prihodnjim pobudam in potrebam na področju carin. || 2012

55 || Predlog spremembe Uredbe Sveta (ES) št. 111/2005 z dne 22. decembra 2004 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami || zakonodajna pobuda || V poročilu Komisije (COM(2009) 709) je poudarjeno tveganje preusmerjanja zdravil, ki vsebujejo predhodne sestavine za prepovedane droge. Svet je Komisijo pozval, naj predlaga zakonodajne spremembe (Sklepi Sveta o delovanju in izvajanju zakonodaje EU na področju predhodnih sestavin za prepovedane droge z dne 25. maja 2010 – 3016. zasedanje Sveta za konkurenčnost). || 2012

56 || Sporočilo o čezmejnem pri viru odtegnjenem davku na razdelitev dividend portfeljskim vlagateljem in o kolektivnih naložbenih podjemih || nezakonodajna pobuda || Predlagalo naj bi možne rešitve za težave, ki nastajajo pri pobiranju pri viru odtegnjenih davkov s strani države članice, kjer ima svoj sedež podjetje, ki razdeljuje dividende, na čezmejno plačane dividende portfeljskim vlagateljem. Pri viru odtegnjeni davek igra pomembno vlogo pri obdavčitvi čezmejnih dividend, vendar lahko povzroči pravne in gospodarske težave na področju dvojnega obdavčenja, pri čemer bi prišlo do izkrivljanj, škodljivih za notranji trg. || 2012

Promet

57 || Zakonodajni predlog za revizijo Uredbe 261 o pravicah potnikov v letalskem prometu || zakonodajna pobuda || Revizija zakonodaje o pravicah potnikov v letalskem prometu bo pojasnila nekatere določbe veljavnih predpisov. || 2012

58 || Sporočilo in zakonodajni predlog o dostopu do trga železniškega prometa || zakonodajna/nezakonodajna pobuda || Pregled strukture trga železniškega prometa, vključno s trgom notranjega potniškega prometa. || 2012

59 || Revizija Uredbe o ustanovitvi Evropske agencije za železniški promet || zakonodajna pobuda || Z njo naj bi se predlagala razširitev pristojnosti Evropske agencije za železniški promet na področje varnosti. || 2012

Delovni program Evropske komisije za leto 2011 – Priloga III

Tekoči program poenostavitve in pobude za zmanjšanje upravne obremenitve

|| Pristojni GD || Naslov || Postopek || Področje uporabe in cilji || Predvideni datum sprejetja

1 || AGRI || Sporočilo Komisije o formalnem priznanju, da so nekateri akti, kot so spodaj našteti, zastareli: · Uredba Komisije (ES) št. 1412/2003 z dne 7. avgusta 2003 o začasni prekinitvi izvajanja Uredbe Sveta (ES) št. 934/2003 o odprtju javnega razpisa za izvozna nadomestila za navadno pšenico, izvoženo v določene tretje države · Uredba Komisije (ES) št. 1323/2002 z dne 22. julija 2002 o odstopanju od Uredbe (ES) št. 800/1999 glede izvoza žitnih proizvodov v tretje države, razen Madžarske · Uredba Komisije (ES) št. 1677/2002 z dne 20. septembra 2002 o podrobnih pravilih za uporabo Uredbe Sveta (ES) št. 1151/2002 glede uvoznih dovoljenj za oves in ječmen s poreklom iz Republike Estonije || razveljavitev || Cilj predloga je razglasitev zastarelosti besedil Komisije, ki nimajo praktičnega pomena ali niso v širšem interesu, kar prispeva k doseganju ciljev posodobitve in poenostavitve pravnega reda Unije. Njihova odstranitev bo omogočila dostop do „bistvenega“ pravnega reda, sestavljenega iz veljavnih in splošno uporabnih aktov. Pobuda pokriva vse kmetijske sektorje, v katerih se uporablja zastareli pravni akt. || 2011

2 || CLIMA || Odločba št. 280/2004/ES Evropskega parlamenta in Sveta o mehanizmu za spremljanje emisij toplogrednih plinov v Skupnosti in o izvajanju Kjotskega protokola + Odločba Komisije 2005/166/ES o določitvi pravil za izvajanje Odločbe št. 280/2004/ES || revizija || Zakonodajo o spremljanju in poročanju o emisijah toplogrednih plinov je treba revidirati, zlasti da bi se vključile izkušnje, pridobljene z izvajanjem Kjotskega protokola, in sprejeti sveženj pravil na področjih energije in podnebnih sprememb. Ta pobuda bo namenjena tudi poenostavitvi veljavne zakonodaje in zmanjšanju nepotrebnih upravnih obremenitev, zlasti z uvedbo jasnejših in enostavnejših postopkov poročanja in pripadajočih orodij. || 2011

3 || EMPL || Pobuda Skupnosti na področju mišično-kostnih obolenj, povezanih z delom (nadaljevanje druge faze posvetovanj s socialnimi partnerji) Direktiva Sveta 90/269/ EGS z dne 29. maja 1990 o minimalnih zdravstvenih in varnostnih zahtevah za ročno premeščanje bremen, kadar za delavce obstaja predvsem nevarnost poškodbe hrbta (četrta posebna direktiva v smislu člena 16(1) Direktive 89/391/EGS). Direktiva Sveta 90/270/EGS z dne 29. maja 1990 o minimalnih varnostnih in zdravstvenih zahtevah za delo s slikovnimi zasloni (peta posebna direktiva v smislu člena 16(1) Direktive 87/391/EGS) || prenovitev || Cilj te pobude je vključiti v enoten zakonodajni instrument določbe o zaščiti zdravja in varnosti delavcev pred nevarnostmi kostno-mišičnih obolenj pri delu. Te določbe so trenutno razdrobljene v Direktivi Sveta 90/269/EGS in Direktivi Sveta 90/270/EGS. || 2011

4 || EMPL || Direktiva Sveta 2001/86/ES z dne 8. oktobra 2001 o dopolnitvi Statuta evropske družbe glede udeležbe delavcev || revizija || Cilj naj bi bila poenostavitev ureditev za udeležbo delavcev v SE (Societas Europea) in reševanje težav, opredeljenih v Sporočilu komisije COM 2008 (591) (usoda udeležbe delavcev, ko pride do sprememb v SE po registraciji, udeležba na ravni skupine, področje uporabe načela „prej in potem“ in zapletenost postopka), in v prihodnjem poročilu o Uredbi o SE (zapletenost postopka za udeležbo delavcev). Kar zadeva področje uporabe, bi se lahko revizija nanašala na člene 2, 3, 5, 11 in 12, vendar se je treba o tem posvetovati s socialnimi partnerji, kot to zahteva člen 154 PDEU. || 2012

5 || EMPL || Direktiva Sveta 2003/72/ES z dne 22. julija 2003 o dopolnitvi statuta evropske zadruge glede udeležbe delavcev || revizija || Namen je proučiti morebitno poenostavitev določb o udeležbi delavcev po pripravi ocenjevalnega poročila v zvezi z zadevno Uredbo (ES) št. 1435/2003 (statut evropske zadruge). Možnosti se lahko oblikujejo le v smislu ukrepov, ki bodo predlagani, ko bo Komisija analizirala rezultate ocene in se odločila o ukrepanju glede morebitne revizije Uredbe. Predlagani ukrep bo treba uskladiti z revizijo uredbe o evropski zadrugi in z Direktivo 2001/86/ES o SE. || 2012

6 || ENER || Direktiva Sveta 96/29/EGS o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja || prenovitev || Ta pobuda bo razširila zahteve Direktive na izpostavljenost sevanju v zdravstvu, izpostavljenost sevanju za delavce, ki opravljajo delo na prostem, obveščanje javnosti in visokoaktivne zaprte radioaktivne vire, tako da bo pet direktiv združenih v eno. Njeni glavni cilji so: 1. posodobitev zakonodaje Euratoma na področju varstva pred sevanjem kot odziv na najnovejše znanstvene podatke in operativne izkušnje; 2. poenostavitev in razjasnitev zahtev na področju varstva pred sevanjem (uvedba skladnega sistema za varstvo delavcev, delavcev, ki opravljajo delo na prostem, bolnikov in prebivalstva; uvedba skladnega niza opredelitev; olajšanje prostega pretoka delavcev, ki opravljajo delo na prostem; olajšanje vzajemnega priznavanja usposobljenosti na področju varstva pred sevanjem med državami); 3. uskladitev njenih zahtev z Mednarodnimi temeljnimi varnostnimi standardi v največji možni meri. || 2011

7 || ENER || 2003/796: Sklep o ustanovitvi Skupine evropskih regulatorjev za električno energijo in plin || razveljavitev || Skupina evropskih regulatorjev za električno energijo bo postala odvečna, ko bo ustanovljena Agencija za sodelovanje energetskih regulatorjev. Sklep Komisije 2003/796/ES se bo takrat razveljavil. || 2011

8 || ENTR || Predlog direktive Evropskega parlamenta in Sveta o spremembi Direktive 97/68/ES o emisijah plinastih in trdnih onesnaževal iz motorjev v necestni mobilni mehanizaciji || revizija || Namen njene revizije je določiti in predpisati nove mejne emisijske vrednosti za vse vrste zajetih motorjev in razširitev področja uporabe na nove kategorije motorjev. Drugi cilj je poenostavitev postopkov preskušanja na podlagi mednarodnih standardov in zmanjšanje z njimi povezanih stroškov proizvajalcev. || 2011

9 || ENTR || Direktiva o spremembi Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojne